Malaysia Berjaya Menduduki Kedudukan ke-20 dalam Strong Starters Ranking

Putrajaya – Malaysia berjaya menduduki kedudukan ke-20 dunia dalam usaha menyediakan ekosistem syarikat pemula (startups) sekali gus menjadikan kejayaan tersebut merupakan suatu yang membanggakan dan meyakinkan dalam senarai Strong Starters Ranking.

Berdasarkan kenyataan yang dikeluarkan oleh Kementerian Sains, Teknologi dan Inovasi (MOSTl), pelbagai inisiatif di bawah Pelan Hala Tuju Ekosistem Startup Malaysia 2021-2030 yang dikenali sebagai SUPER telah dilaksanakan oleh MOSTI bagi menyokong dan memberikan manfaat kepada lebih 3000 syarikat pemula dan satu daripada usaha untuk memperbaik dan mempertingkat pertumbuhan ekosistem bidang sains, teknologi, inovasi dan ekonomi.

Hingga Jun 2023, MOSTI telah melaksanakan SUPER menerusi Cradle Fund Sdn. Bhd. selaku agensi penyelaras syarikat pemula dan kini sasarannya adalah untuk memberikan sokongan kepada 5000 syarikat pemula menjelang tahun 2025.

Nilai ekosistem Malaysia adalah antara lima ekosistem teratas bagi ekosistem memuncul berikutan nilai ekosistem syarikat pemula Malaysia yang mencecah 46 bilion dolar bagi tempoh separuh pertama tahun 2020 hingga tahun 2022 sekali gus meletakkan nilai ekosistem Malaysia tersebut mengatasi Copenhagen, Guangzhou, Minneapolis, Bucharest dan Mexico City.

Pengiktirafan Malaysia di bawah Laporan Ekosistem Syarikat Pemula Global membuktikan keberkesanan usaha yang dilaksanakan oleh MOSTI untuk membangunkan ekosistem tersebut berpandukan SUPER 2021-2030 yang diterajui oleh Cradle Fund Sdn. Bhd.

Pendekatan yang lebih berstruktur menerusi Cradle Fund Sdn. Bhd. dengan kerjasama badan kerajaan berkaitan seperti Suruhanjaya Sekuriti, Malaysia Digital Economy Malaysia (MDEC), Penjana Kapital, Malaysia Venture Capital Management Berhad (MAVCAP) dan TalentCorp telah membina asas yang kukuh bagi memacu perkembangan lestari ekosistem syarikat pemula Malaysia.

Berdasarkan Laporan Ekosistem Syarikat Pemula Global 2023 yang diterbitkan oleh Startup Genome, Malaysia juga kekal di kedudukan 21 hingga 30 di Emerging Ranking Ecosystem ekoran hasil daripada aktiviti pembiayaan yang rancak kepada syarikat pemula.

Selaras dengan Teras Pembudayaan Daya Cipta Malaysia MADANI, MOSTI akan terus melaksanakan pelbagai usaha dan inisiatif bersepadu dalam menyediakan ekosistem syarikat pemula.


UiTM dan SWCorp Merintis Bidang Kesihatan Persekitaran kepada Pelajar SK Saujana Utama

Untuk mendapatkan maklumat terkini, ikuti kami melalui Telegram

Sungai Buloh – Dalam usaha melibatkan golongan muda dan memperkenalkan bidang kesihatan persekitaran kepada murid sekolah sebagai generasi pelapis, program Gerakan Environmen Murid Sekolah (GEMS) telah dianjurkan oleh Pusat Pengajian Kesihatan dan Keselamatan Persekitaran, Fakulti Sains Kesihatan, Universiti Teknologi MARA (UiTM) kampus Puncak Alam dengan usaha sama pihak industri dan Perbadanan Pengurusan Sisa Pepejal dan Pembersihan Awam (SWCorp) di Sekolah Kebangsaan (SK) Saujana Utama, Sungai Buloh.

Program GEMS yang akan menjadi program tahunan ini bertujuan memberikan pengetahuan asas kepada murid tentang penjagaan dan pemeliharaan alam sekitar untuk kesejahteraan pada masa hadapan.

“Pelaksanaan program tersebut diharapkan dapat memberikan pemahaman kepada murid tentang kebaikan pengkomposan dan seterusnya cakna akan isu kesihatan persekitaran serta menjadi agen perubahan dalam masyarakat tentang isu berkaitan dengan kelestarian alam sekitar,” kata Pengarah Program GEMS, Encik Mohd Izwan Masngut.

Program yang bertemakan “From Waste to Value” ini memberikan pendedahan kepada murid tentang teknik alternatif pengurusan sisa makanan yang boleh digunakan bagi mengurangkan kebergantungan pada pusat pelupusan.

Sebagai pembuka tirai perkongsian program tersebut, sesi penerangan tentang pengkomposan sisa makanan menggunakan larva lalat askar hitam (BSF) telah disampaikan oleh Entomal Biotech Sdn. Bhd.

Penggunaan larva BSF sebagai alternatif dalam pengurusan sisa makanan semakin mendapat perhatian di seluruh dunia kerana bukan sahaja dapat mengurangkan pembaziran sumber sisa makanan dan pencemaran alam sekitar, malah dapat memajukan ekonomi setempat melalui penghasilan makanan alternatif untuk ternakan.

Selain itu, larva BSF mengandungi kandungan protein yang tinggi (40 peratus) dan lemak (32 peratus) yang menjadikannya sesuai sebagai makanan ternakan, terutamanya untuk ayam dan ikan dan hasil pengkomposannya juga boleh digunakan dalam aktiviti pertanian.

Ketika program berlangsung, murid dan guru yang terlibat diberikan peluang untuk menyentuh dan mengendalikan larva dan lalat dewasa.

Seterusnya, program dilanjutkan lagi dengan penjelasan tentang pengkomposan sisa makanan menggunakan teknik Bokashi oleh TT Organic Sdn. Bhd., yakni kaedah pengkomposan yang melibatkan proses penguraian sisa makanan tanpa kehadiran oksigen.

Bahan yang digunakan dalam teknik Bokashi merupakan hasil daripada sisa dapur seperti lebihan makanan, sayur-sayuran yang hampir basi, kulit buah, sisa kopi dan teh, serpihan kertas dan bahan organik lain.

Dalam program tersebut juga, murid diberikan pendedahan secara praktikal tentang langkah pengkomposan menggunakan teknik Bokashi dengan bantuan mahasiswa Ijazah Sarjana Muda Kesihatan dan Keselamatan Persekitaran, UiTM.

Murid terlibat secara aktif dalam aktiviti penyediaan campuran Bokashi yang kemudiannya ditempatkan di dalam bekas yang tertutup rapat untuk mencegah pengoksidaan dan memastikan persekitaran tanpa oksigen serta dibiarkan selama dua minggu sebelum boleh digunakan.

Pengkomposan menggunakan teknik Bokashi dapat menghasilkan baja berkualiti tinggi yang mengandungi nutrien penting bagi tanaman dan dapat menyuburkan tanah dengan meningkatkan kandungan bahan organik dan mikroorganisma yang bermanfaat.


UKM Anjur Bengkel Penulisan Laporan Pengurusan Makmal Perkukuh Perkhidmatan yang Cekap

Bangi – Bahagian Perkhidmatan Sains (BPS), Fakulti Sains Kesihatan (FSK), Universiti Kebangsaan Malaysia (UKM) telah mengadakan Bengkel Penulisan Laporan Pengurusan Makmal untuk mengasah kemahiran Pengurus Makmal dalam menyediakan perkhidmatan yang cekap dan mengikut prosedur, garis panduan, peraturan, akta dan pekeliling yang telah ditetapkan serta meningkatkan kompetensi kakitangan kumpulan profesional sains melalui penyediaan laporan teknikal yang berkualiti dan berstruktur.

Laporan yang dihasilkan akan dijadikan sebagai dokumen sokongan bagi mendapatkan peruntukan pembangunan infrastruktur, perolehan alatan makmal, keperluan sumber dan pembangunan makmal serta memenuhi keperluan akreditasi makmal.

Timbalan Dekan Penyelidikan dan Inovasi, FSK, UKM, YBrs. Profesor Dr. Nor Fadilah Rajab ketika menyampaikan ucapan perasmian bengkel berkenaan menyentuh strategi serta inisiatif fakulti untuk tahun 2023 hingga tahun 2027 yang melibatkan Pengurus Makmal dalam pembangunan dan pengkomersialan prasarana dan instrumentasi penyelidikan bagi penyelidikan berimpak.

Sesi pertama bengkel itu dimulakan dengan ceramah “Latar Belakang: Aku, Kami, Mereka dan Ia” yang disampaikan oleh Pakar Rujuk Bidang Kualiti UKM, Pusat Jaminan Kualiti, YBrs. Profesor Madya Dr. Yanti Rosli dengan meminta peserta mengenal pasti skop kerja dan bidang tugas (TOR) masing-masing serta mengkaji faktor dalam penyediaan laporan dengan menggunakan analisis SWOT, iaitu kekuatan, kelemahan, peluang dan ancaman.

Dalam bengkel tersebut juga, peserta didedahkan kepada 10 formula bagi penghasilan laporan yang baik, berkualiti dan mudah difahami dalam konteks pengurusan makmal serta diminta menyediakan laporan berdasarkan soalan yang diberikan bagi meningkatkan kefahaman masing-masing.

Dengan adanya Bengkel Penulisan Laporan Pengurusan Makmal ini, para peserta diharapkan dapat menghasilkan laporan perkhidmatan sains dan pengurusan makmal yang menepati keperluan pengurusan kualiti fakulti, pengurusan sumber serta pembangunan fasiliti dan instrumentasi.


Pencapaian Aktiviti Fizikal Kanak-kanak dan Remaja Malaysia pada Tahap Membimbangkan

Untuk mendapatkan maklumat terkini, ikuti kami melalui Telegram

Putrajaya – Aktiviti fizikal dalam kalangan kanak-kanak dan remaja di Malaysia yang berusia antara lima tahun hingga 17 tahun menunjukkan pencapaian yang kurang memberangsangkan, iaitu gred D minus (D -).

Hasil dapatan keputusan ini dicerap melalui Kad Laporan Aktiviti Fizikal Kanak-kanak dan Remaja Malaysia 2022 yang telah dilancarkan bersempena dengan Majlis Pelancaran Kad Laporan Aktiviti Fizikal Kanak-kanak dan Remaja 2022 yang diadakan di Hotel Putrajaya Marriot.

Dalam laporan ini, sebanyak 12 penunjuk digunakan, iaitu 10 penunjuk teras yang disarankan oleh Active Healthy Kids Global Alliance dan dua penunjuk tambahan termasuklah permainan aktif, pengangkutan aktif dan status berat badan.

Pengerusi Active Healthy Kids Malaysia, Profesor Madya Dr. Mohd Razif Shahril  menyatakan bahawa pencapaian yang diperoleh pada tahun 2022 adalah hampir sama dan tidak berubah dengan gred yang diperoleh buat kali pertama direkodkan pada tahun 2016.

“Laporan ini menunjukkan bahawa tiada pencapaian kenaikan gred secara menyeluruh dapat dicapai dengan lebih baik selepas empat tahun,” jelasnya lagi.

Pro Canselor Universiti Kebangsaan Malaysia Kampus Kuala Lumpur, Profesor Dato’ Dr. Hanafiah Harunarashid dalam ucapan perasmiannya menyatakan bahawa melalui Dasar Satu Murid Satu Sukan yang telah diperkenalkan oleh kerajaan, semua pihak seharusnya mengambil peranan yang penting pada peringkat awal lagi supaya usaha ini boleh digunakan pada luar waktu sekolah secara berterusan.

Kanak-kanak dan remaja perlu diberikan ruang untuk melakukan aktiviti yang mendorong mereka untuk kekal aktif, namun kekangan dengan keluarga yang sibuk menyebabkan mereka akhirnya diberikan capaian kepada telefon untuk bermain permainan dalam talian.

Pencapaian yang diterjemahkan dalam bentuk kad laporan ini ialah hasil kerjasama antara AHKGA dengan Universiti Kebangsaan Malaysia melalui proses harmonisasi Global Matrix 4.0 yang meletakkan Malaysia pada tangga ke-34 daripada 57 negara yang mengambil bahagian.

Penunjuk ini juga digredkan berdasarkan Tinjauan Kesihatan dan Morbiditi Kebangsaan (NHMS) 2017, yakni hanya satu daripada lima remaja Malaysia atau (19.8 peratus) yang berumur antara 13 tahun hingga 17 tahun dilaporkan aktif secara fizikal, sekurang-kurangnya 60 minit sehari selama lima hari atau lebih dalam seminggu.

Turut hadir dalam program ini ialah Timbalan Ketua Pegawai Eksekutif Sun Life Malaysia, Encik Ho Teck Seng bersama-sama 110 orang tetamu undangan yang terdiri daripada pelbagai agensi kerajaan, swasta dan pihak berkepentingan.


Perkasakan Bahasa Melayu di Institusi Pendidikan Tinggi di Malaysia

Secara realitinya pada hari ini, universiti awam mahupun universiti swasta akan mengutamakan bahasa Inggeris sebagai bahasa akademik kerana bahasa Inggeris merupakan bahasa antarabangsa yang diguna pakai di seluruh dunia. Hal ini mencakupi seluruh aspek dan tidak terhad kepada pengajaran dan pembelajaran tetapi termasuklah penerbitan, penyelidikan dan perundingan yang dijalankan oleh para pensyarah dan profesor. Kegemilangan bahasa Inggeris sebagai bahasa pengantar di Malaysia termasuklah apa-apa yang disebut oleh penulis seperti di atas bermula seawal tahun 1970-an hampir di setiap kolej dan universiti.

Perubahan mula dilihat menjelang tahun 1970-an hingga tahun 1980-an apabila setiap kolej dan universiti mula menjadikan bahasa Melayu sebagai bahasa pengantar. Semua lapisan bangsa juga dipupuk untuk menggunakan bahasa Melayu sebagai bahasa kebangsaan. Sektor awam turut mewajibkan mana-mana calon yang ingin memohon jawatan di agensi kerajaan untuk mendapat sekurang-kurangnya kredit dalam subjek Bahasa Melayu. Universiti awam juga telah memperkasakan kedudukan bahasa Melayu semenjak penubuhan Universiti Kebangsaan Malaysia (UKM) pada tahun 1970. Seluruh bidang ilmu di fakulti UKM menggunakan bahasa Melayu sebagai bahasa pengantar dan secara tidak langsung membuktikan kehebatan bahasa Melayu yang boleh digunakan sebagai bahasa ilmu.

Pemerkasaan bahasa Melayu turut dilihat menjelang tahun 1980-an hingga tahun 1990-an apabila banyak buku teks universiti awam mula diterbitkan oleh Dewan Bahasa dan Pustaka (DBP)  sama ada secara terjemahan mahupun karya asli yang membolehkan mahasiswa membuat rujukan dan menjawab peperiksaan dalam bahasa Melayu. Hal ini termasuklah penggunaan bahasa Melayu sebagai penulisan dalam kajian ilmiah seperti tesis atau disertasi. Taraf bahasa Melayu turut berada di puncak kegemilangan apabila semua kursus peringkat ijazah sarjana muda di universiti awam diajarkan dengan menggunakan bahasa Melayu sebagai bahasa utama pada tahun 1987. Itulah memorabilia kegemilangan bahasa Melayu sebagai bahasa ilmu.

Namun begitu, taraf dan peranan bahasa Melayu sebagai bahasa ilmu dalam dekad ini yang semakin didominasi oleh bahasa Inggeris di universiti awam mahupun swasta semakin meresahkan. Kalau tiada angin, masakan pohon bergoyang. Isu-isu utama pendidikan tinggi seperti rating dan ranking yang memerlukan bahasa Inggeris diangkat sebagai bahasa ilmu yang melibatkan penerbitan berimpak tinggi, mobilisasi pelajar antarabangsa, kebanjiran pensyarah pelawat antarabangsa dan sebagainya menghimpit kedudukan bahasa Melayu. Kita tidak mahu bahasa Melayu menjadi seperti melukut di tepi gantang. Kedudukan bahasa Melayu sebagai bahasa ilmu ini sebenarnya terkandung dalam Perkara 152 Perlembagaan Persekutuan. Selain itu, kedudukan bahasa ini di universiti awam dan swasta dapat dilihat menerusi Akta Pendidikan 1996. Seksyen 17(1) dalam Akta Pendidikan 1996 menyebut bahawa:

“Bahasa Kebangsaan hendaklah menjadi bahasa pengantar utama di semua institusi pendidikan dalam sistem pendidikan kebangsaan kecuali sekolah jenis kebangsaan yang ditentukan di bawah seksyen 28 atau mana-mana institusi pendidikan lain yang dikecualikan oleh Menteri dari pada subseksyen ini.“

Berdasarkan seksyen ini, jelas sekali bahawa universiti awam dan swasta wajib menggunakan bahasa kebangsaan sebagai bahasa pengantar di universiti masing-masing. Bahasa kebangsaan dalam seksyen ini boleh dirujuk silang dengan seksyen 2 dalam akta yang sama dan bermaksud bahasa Melayu seperti yang diperuntukkan dalam Perkara 152 Perlembagaan Persekutuan. Namun seksyen 17 (1) ini telah memberikan ruang kepada Menteri Pendidikan untuk mengecualikan mana-mana universiti daripada menggunakan bahasa Melayu sebagai bahasa pengantar. Maka itu, tidak hairanlah terdapat keghairahan universiti swasta menggunakan bahasa Inggeris sebagai bahasa pengantar.

Alasan yang kerap dibangkitkan dalam penggunaan bahasa Inggeris di universiti swasta ialah kebanyakan program di universiti swasta merupakan program berkembar dengan universiti luar negara seperti di United Kingdom, Amerika Syarikat dan sebahagian tenaga pengajarnya datang dari luar negara. Selain itu, alasan lain yang kerap dijadikan hujah adalah berkaitan dengan buku teks dan buku rujukan yang kebanyakan ditulis dalam bahasa Inggeris bagi subjek kritikal dan profesional. Hal ini dijadikan sebagai alasan tambahan penggunaan bahasa Inggeris sebagai bahasa pengantar di universiti swasta. Mungkin wujud asas kebenaran di sebalik alasan yang dikemukakan ini.

Sehubungan dengan hal itu, Kementerian Pendidikan Malaysia (KPM) perlu memikirkan mekanisme terbaik untuk memperkasakan dan memartabatkan kedudukan bahasa Melayu di universiti awam dan swasta. Antara mekanisme untuk merealisasikan matlamat ini termasuklah dengan memberikan pengiktirafan dan anugerah kepada mana-mana pihak yang mengangkat kedudukan bahasa Melayu di universiti awam dan swasta. Sasaran KPM dalam mekanisme ini perlulah bersifat serampang dua mata, iaitu pengiktirafan kepada mahasiswa dan tenaga akademik. Pengiktirafan kepada mahasiswa dapat dilihat menerusi penganjuran pertandingan pengucapan awam seperti debat, pidato, deklamasi puisi, sketsa, forum dan sebagainya yang bertemakan bahasa Melayu. Pertandingan ini perlu dibuat pada setiap peringkat yang bermula di universiti, negeri, zon dan kebangsaan, bahkan antarabangsa.

Pengiktirafan kepada tenaga akademik pula perlu dibuat dari sudut penerbitan, penyelidikan, penyeliaan dan perundingan dalam bahasa Melayu. Tidak dinafikan bahawa pada hari ini KPM telah pun menjayakan mekanisme ini dari sudut penerbitan apabila banyak pensyarah dan profesor telah menerima anugerah hasil daripada buku-buku terbitan mereka dalam bahasa Melayu. Namun begitu, anugerah tersebut perlu diperluas menerusi penyelidikan, iaitu laporan penyelidikan terbaik dalam bahasa Melayu. Selain itu, penyeliaan pula boleh dilihat menerusi tesis dan disertasi terbaik dalam bahasa Melayu dan perundingan menerusi laporan kertas polisi terbaik dalam bahasa Melayu.

Tuntasnya, kedudukan bahasa Melayu di institusi pendidikan tinggi negara wajar diperkasakan oleh setiap pihak dan bukan hanya berada di pundak pihak berwajib. Segalanya perlu bermula pada peringkat universiti dan harus dimainkan peranan oleh setiap mereka yang diberikan amanah untuk mentadbir universiti. Kalau tidak dipecahkan ruyung, manakan dapat sagunya. Jika kita mahu bahasa Melayu diperkasakan di institusi pendidikan tinggi, satu mekanisme berkesan perlu direncanakan oleh KPM. Janganlah usaha-usaha tersebut sekadar melepaskan batuk di tangga.


Bahasa Melayu Bahasa Supranasional dan Diaspora Melayu

Untuk mendapatkan maklumat terkini, ikuti kami melalui Telegram

Kuala Lumpur – Tokoh akademik dan pejuang bahasa terkenal, Prof. Emeritus Dr. Abdullah Hassan (Malaysia) menggariskan beberapa elemen penting bagi menguatkan bahasa Melayu sebagai bahasa supranasional yang dapat diterima dan difahami oleh masyarakat serumpun Nusantara. Beliau membentangkan kertas kerja bagi Sidang 6 bersempena dengan Simposium Pengantarabangsaan Bahasa Melayu di Dewan Bahasa dan Pustaka, pagi ini.

Selain itu, bahasa Melayu diaspora dijangka terus berkembang berdasarkan penjelajahan dan penyebaran bahasa yang dilakukan oleh pengembara dari Nusantara ke seluruh negara. Berdasarkan pengalaman dan kajiannya, bahasa Melayu tersebar luas di seluruh Nusantara, iaitu bahasa Melayu supranasional dan bahasa etnik sukuan.

Bahasa Melayu supranasional ialah bahasa yang dituturkan di Brunei Darussalam, Indonesia, Malaysia dan Singapura. Bagi memudahkan pembicaraan, bahasa etnik sukuan diterima sebagai bahasa dan dialek Melayu yang berasaskan bahasa Melayu seperti dialek Melayu Betawi, Acheh, Ambon, Jawa, Sunda, Tagalog, Sibu, Visaya, Solo, Roti dan Sika.

Menurut Prof. Emeritus Dr. Abdullah Hassan, bahasa Melayu supranasional dilaksanakan mengikut undang-undang supaya dapat dituturkan dan difahami oleh penutur Asia Tenggara termasuklah di rantau lain.

Bagi merancang bahasa Melayu sebagai bahasa Melayu supranasional, beliau menetapkan beberapa perkara yang perlu diberikan tumpuan. Antaranya termasuklah unsur bahasa yang dipromosikan (kosa kata, imbuhan dan ayat), ranah atau bidang penggunaan (periklanan, persuratkhabaran, penyiaran, pendidikan, perniagaan dan perhubungan diplomatik), sumber prasarana (buku, akhbar, kamus, filem, Internet dan video), ejen penyebaran (kedutaan, institusi, pendidikan, masjid dan persatuan) dan pengguna (rakyat, pendidik, wartawan, usahawan, peniaga, pegawai kedutaan, pelancong, pendakwah dan novelis).

Katanya, untuk membina bahasa supra sebagai promosi bahasa, terdapat tiga buah buku kamus yang perlu dijadikan bahan pengajaran di Nusantara, iaitu Kamus Dewan Perdana, Kamus Bahasa Melayu Nusantara dan Kamus Besar Bahasa Indonesia. Selain itu, Dictionary of Comparative-Indonesia Synonyms susunan Leo Suryadinata dan Abdullah Hassan menyenaraikan hampir 4500 kata Indonesia yang bersinonim dengan kata bahasa Melayu.

Di bawah sidang yang sama, Prof. Emeritus Dato’ Dr. Wan Hashim Wan Teh (Malaysia) turut mengakui bahawa bahasa Melayu mampu menjadi bahasa supra berdasarkan catatan sejarah pada awal sebelum Masihi, pada zaman Kerajaan Melayu Lama, kerajaan Funan, Champa, malah pada zaman Dinasti Han, bahasa Melayu pernah berkembang kerana disebarkan oleh pedagang China, Arab dan Parsi.

Begitu juga pada zaman kemuncak Sriwijaya yang menjadi pusat pengajian Buddha turut menggunakan bahasa Melayu sebagai bahasa pengantar. Pada zaman ini, penggunaan bahasa Melayu-Sanskrit sudah mantap dan begitu luas penggunaannya sebagai bahasa ilmu, bahasa istana, bahasa perdagangan, penulisan dan persuratan. Walaupun rantau ini sudah 440 tahun dijajah oleh Inggeris, bahasa Melayu tidak tergugat malah semakin meningkat hingga selepas negara ini merdeka dan memasuki zaman moden, bahasa ini terus berkembang dalam bidang sains dan teknologi, serta perubatan.

Berdasarkan kajian beliau, pada zaman penjajahan Belanda, bahasa Melayu diaspora terus berkembang di Sri Lanka yang dituturkan oleh 50 ribu penutur. Bahasa Melayu diaspora turut berkembang di luar alam Melayu seperti di Cape Town, Afrika Selatan. Imam Abdullah Kadir Abdul Salam mengembangkan ajaran Islam dan bahasa Melayu di sana. Beliau menggunakan khutbah dalam bahasa Melayu pada tahun 1800-an. Walau bagaimanapun, bahasa Melayu ini semakin lenyap pada masa ini dan digantikan dengan bahasa Afrika.

Bahasa Melayu diaspora turut berkembang di Jeddah, Madinah, Perth, Australia, London dan Los Angeles yang terdiri daripada kumpulan profesional Melayu yang turut membuka pelbagai kelab aktiviti sosial.

Jika di Brunei, bahasa Melayu turut berkembang sebagai bahasa rasmi negara itu. Pembentang kertas sidang dari Brunei, iaitu Prof. Ampuan Haji Brahim Ampuan Haji Tengah berkata, walaupun jumlah penuturnya sedikit, Brunei turut menyumbang sebagai pertambahan jumlah negara yang meletakkan bahasa Melayu sebagai bahasa utama di Asia Tenggara.

Angkatan Sasterawan dan Sasterawani (ASTERAWANI) ialah organisasi kebahasaan dan kesusasteraan yang bertanggungjawab mengembangkan bahasa dan sastera Melayu.

ASTERAWANI yang ditubuhkan pada tahun 1962, bertindak sebagai penyebar dan meningkatkan mutu sastera dalam kalangan penulis tanah air dari semua peringkat yang menyokong dasar kerajaan yang menjadikan bahasa Melayu sebagai bahasa rasmi dan negara, serta mengembangkan bahasa Melayu dalam kegiatan seni dan budaya Brunei. Badan ini juga mendapat kerjasama yang baik daripada Dewan Bahasa dan Pustaka Brunei, serta sentiasa berhubung dengan persatuan penulis luar negara khususnya GAPENA.

Pembentang kertas sidang dari Australia, Prof. Dr. Ismet Fanany pula memberikan penjelasan penuh secara maya tentang pengajaran bahasa Melayu yang ditawarkan di rantau ini, khususnya di Australia. Walau bagaimanapun, bahasa Indonesia menduduki bahasa keempat yang diajari di sekolah, iaitu di Victoria. Bahasa Indonesia menjadi pilihan banyak sekolah rendah yang diwajibkan menawarkan satu bahasa asing.

Pada masa ini, bahasa Indonesia dianggap lebih mudah bagi pelajar. Bahasa Melayu tidak ditawarkan di sekolah tetapi dapat diambil melalui Victorian School of Languages sebagai bahasa komuniti. Istilah yang dipakai untuk bahasa keturunan menjadi bahagian daripada warisan budaya pelajar yang keluarganya berasal dari negara bersangkutan. Bahasa komuniti dipelajari di luar sekolah dan biasanya secara tidak formal atau di kelas yang diadakan oleh masyarakat penutur dalam lingkungan mereka.

“Dari dahulu, Victoria menjadi pusat pengajaran dan pembelajaran bahasa Melayu/Indonesia di Australia. Status bahasa Melayu sebagai bahasa supranasional juga dibicarakan dari segi prestij bahasa sebagai satu daripada unsur kekuatan lunak (soft power) dunia Melayu,” katanya.


Penempatan Pegawai Perubatan Secara Berperingkat Atasi Masalah Kekurangan Doktor – KKM

Untuk mendapatkan maklumat terkini, ikuti kami melalui Telegram

Putrajaya – Pegawai perubatan yang bakal menamatkan latihan siswazah atau khidmat wajib akan ditempatkan di fasiliti kesihatan tertentu secara berperingkat mulai Julai 2023 ekoran jangkaan Kementerian Kesihatan Malaysia (KKM) akan berlakunya kekurangan doktor buat sementara waktu berikutan isu pegawai perubatan, pegawai pergigian dan pegawai farmasi Iantikan kontrak ditawarkan pelantikan tetap oleh Suruhanjaya Perkhidmatan Awam (SPA).

Selaras dengan kekosongan jawatan pada tahun 2023, sebanyak 4263 orang pegawai perubatan, 335 orang pegawai pergigian dan 316 orang pegawai farmasi telah ditawarkan pelantikan tetap.

“Daripada jumlah tersebut, sebanyak 4907 orang pegawai perubatan, pegawai pergigian dan pegawai farmasi lantikan kontrak telah melengkapkan urusan setuju terima melalui Sistem Tawaran Pelantikan Tetap (mySTP) SPA, manakala tujuh orang pegawai perubatan telah menolak pelantikan tetap berkenaan,” kata Menteri Kesihatan, Yang Berhormat Dr. Zaliha Mustafa dalam satu kenyataan.

Tambah beliau, kesemua pegawai yang ditawarkan pelantikan tetap perlu membuat pemilihan penempatan bertugas menerusi aplikasi eHousemen, eDentist dan ePharmacist bagi memastikan pelaksanaan pelantikan yang telus dan saksama.

Pegawai pergigian dan pegawai farmasi dibenarkan untuk membuat pemilihan penempatan bertugas menerusi aplikasi eDentist dan ePharmacist mulai 6 Jun 2023 hingga 8 Jun 2023, manakala pegawai perubatan pula boleh membuat pemilihan penempatan secara berperingkat melalui aplikasi eHousemen dan mengikut lima fasa pelaksanaan mulai 9 Jun 2023.

Proses pemilihan penempatan bertugas tersebut telah memasuki Fasa Lima yang berakhir pada 24 Jun 2023.

Menurut beliau lagi, kesemua jawatan tetap di Semenanjung Malaysia telah dipilih sepenuhnya untuk perjawatan yang disediakan bagi Fasa Satu hingga Fasa Empat, manakala masih terdapat kekosongan jawatan di Sabah dan Sarawak yang tidak dipilih oleh pegawai menyebabkan kekosongan jawatan tersebut akan ditawarkan kepada calon simpanan.

Sementara itu, KKM telah menerima lebih daripada 1000 rayuan daripada pegawai untuk dikekalkan di penempatan semasa dengan alasan pegawai menghadapi masalah kesihatan diri dan keluarga, tidak bersetuju untuk berkhidmat di Sabah, Sarawak dan Labuan, penempatan menyebabkan pegawai terpaksa tinggal berjauhan dengan pasangan dan pegawai akan/atau memulakan pengajian kepakaran.

Oleh itu, bagi memastikan penyampaian perkhidmatan kesihatan dapat diberikan secara cekap dan berkesan demi kesejahteraan rakyat, KKM sentiasa prihatin terhadap kelangsungan dan kesinambungan perkhidmatan di semua fasiliti kesihatan sejajar dengan konsep Malaysia MADANI.


Penyelidikan CoMTAS: Penuhi Keperluan Pengangkutan dan Mobiliti Warga Emas

Putrajaya – Sesi perkongsian dapatan penyelidikan Consortium on Mobility and Transportation in an Ageing Society (CoMTAS) bersama-sama pemegang taruh bagi mengenal pasti keperluan pengangkutan dan mobiliti untuk warga emas telah diadakan di The Everly Hotel, Putrajaya, semalam.

CoMTAS ialah projek kerjasama di bawah Kementerian Pengajian Tinggi yang terdiri daripada tiga institusi penyelidikan, iaitu Institut Penyelidikan Penuaan Malaysia (MyAgeingTM) Universiti Putra Malaysia (UPM), Pusat Kajian Penuaan Sihat dan Kesejahteraan (H-Care) Universiti Kebangsaan Malaysia (UKM) dan USM Initiatives on Ageing (USIA).

CoMTAS berperanan melibatkan pelbagai pihak berkepentingan dalam penyelidikan tentang penyelesaian untuk mengemudi pengangkutan dan mobiliti yang inklusif, boleh diakses dan selamat digunakan serta membangunkan sains bagi memahami keperluan pengangkutan dan mobiliti dalam kalangan warga emas.

Projek tersebut diketuai oleh YBrs. Profesor Dato’ Dr. Tengku Aizan Tengku Abdul Hamid daripada MyAgeingTM, YBrs. Profesor Dr. Devinder Kaur Ajit Singh daripada H-Care dan pihak USIA yang diwakili oleh YBrs. Dr. Abdul Rais Abdul Latiff.

Program dimulakan dengan pertukaran Memorandum Persefahaman (MoU) antara MyAgeingTM UPM dengan Ketua Pegawai Eksekutif Urbanice Malaysia, TPr. Ts. Norliza Hashim serta pertukaran Memorandum Perjanjian (MoA) antara UPM, UKM dengan USM.

Wakil CoMTAS daripada USIA, iaitu Profesor Dr. Saidatulakmal Mohd. menyatakan bahawa dapatan kajian menunjukkan warga emas di Lembah Klang masih bergantung pada kenderaan persendirian, namun mereka menghadapi beberapa kekangan apabila memandu sendiri ke perkhidmatan, terutamanya ke perkhidmatan kesihatan, iaitu masalah ketersediaan, kebolehcapaian dan kemampuan tempat letak kereta.

Menurut beliau lagi, pengangkutan awam tidak menjadi pilihan utama bagi warga emas disebabkan oleh kebolehcapaian, ketersediaan, ketersambungan, kebolehterimaan dan tidak mesra umur.

Tambah beliau, walaupun perkhidmatan e-panggilan (e-hailing) dapat memenuhi keperluan pintu ke pintu, namun perkhidmatan tersebut dianggap mahal bagi warga emas.

Dari perspektif pemegang taruh dan pembekal perkhidmatan pengangkutan pula, isu utama untuk memenuhi keperluan pengangkutan bagi warga emas ialah ketiadaan dasar spesifik untuk pengangkutan warga emas, infrastruktur reka bentuk yang tidak mencukupi, penyedia perkhidmatan tidak mempunyai maklumat komprehensif mengenai keperluan pengangkutan warga emas dan keperluan libat sama pelbagai pihak.

Seterusnya, barisan perwakilan daripada setiap agensi kerajaan, pihak berkuasa tempatan dan usahawan sosial masing-masing menyuarakan kebolehlaksanaan cadangan pengukuhan tata kelola dalam sesi perbincangan cadangan pengukuhan tata kelola perkhidmatan pengangkutan dan mobiliti bagi masyarakat menua di negara ini.

Berdasarkan sesi perkongsian tersebut, didapati bahawa terdapat beberapa kekangan yang dihadapi dalam pelaksanaan penyediaan perkhidmatan pengangkutan warga emas, terutamanya dari segi tata kelola dan keperluan pengkhususan warga emas dalam dasar pengangkutan.

Antara pemegang taruh yang turut hadir dalam program berkenaan termasuklah wakil daripada Urbanice Malaysia, Agensi Pengangkutan Awam Darat, Kementerian Pengangkutan Malaysia, Institut Penyelidikan Keselamatan Jalan Raya Malaysia, Majlis Perbandaran Ampang Jaya, Pertubuhan Keselamatan Sosial, Majlis Pusat Kebajikan Semenanjung Malaysia, Lembaga Hasil Dalam Negeri Malaysia, Dewan Bandaraya Kuala Lumpur, MakCik Travels, Jabatan Pengangkutan Jalan dan Bahagian Warga Emas, Jabatan Kebajikan Masyarakat.


Melindungi Kucing daripada Masalah Batu Karang

Untuk mendapatkan maklumat terkini, ikuti kami melalui Telegram

Batu karang di dalam pundi kencing ialah salah satu punca kepada sekatan pada saluran kencing kucing, terutamanya kucing jantan. Apabila berlakunya sekatan di saluran kencing, kucing akan mengalami kesakitan akibat tekanan daripada pengumpulan air kencing di dalam pundi kencing.

Berdasarkan kajian yang dilakukan oleh penyelidik di Universiti Chiangmai, sebanyak 2.2 peratus daripada kucing yang datang ke hospital universiti menghidapi masalah batu karang di dalam pundi kencing.

Batu karang di dalam pundi kencing tergolong dalam kategori feline lower urinary tract disease (FLUTD) dan bersifat obstruktif. Terdapat banyak lagi penyakit di bawah kategori FLUTD seperti feline idiopathic cystitis (pundi bengkak), jangkitan bakteria, kanser atau ketumbuhan dan lain-lain lagi. Namun begitu, hanya batu karang di dalam pundi kencing yang mendominasi peratusan kes dengan mencapai sebanyak 58 peratus daripada keseluruhan kes di bawah FLUTD.

Penyakit batu karang di dalam pundi kencing dianggap sebagai penyakit yang berpotensi membawa maut dalam perubatan veterinar. Penyakit ini boleh dirawat secara berkesan jika kucing segera dibawa berjumpa dengan doktor veterinar dan boleh dikawal melalui preskripsi diet dan ubat-ubatan.

Kandungan mineral berlebihan di dalam air kencing berupaya untuk berkumpul menjadi kristal mineral yang halus. Apabila terdapat banyak kristal halus di dalam pundi, karang akan mula terbentuk akibat pemendakan kristal halus ini. Karang boleh terbentuk di mana-mana bahagian sistem urin, termasuklah di buah pinggang (karang buah pinggang), pundi kencing dan saluran kencing lalu menyebabkan sekatan.

Batu karang mempunyai pelbagai jenis hasil daripada gabungan lebih daripada satu bahan mineral kompleks. Antara batu karang yang biasa dikenal pasti dan menyebabkan sekatan air kencing termasuklah karang struvit, kalsium oksalat dan karang urat.

Batu karang ini boleh terbentuk dalam beberapa keadaan, sama ada terjadi akibat ketidakseimbangan mineral atau masalah kekurangan bahan kimia yang bertindak sebagai agen antikarang. Keadaan lain seperti diet tidak seimbang, masalah penghadaman, jangkitan kuman di pundi kencing, genetik, keradangan pundi sedia ada dan isi padu air kencing yang sedikit turut menyumbang kepada pembentukan karang pundi kencing.

Pada kebiasaannya, kencing kucing bersifat asidik dan hal ini boleh menyebabkan peningkatan risiko penghasilan batu karang apabila terdapat mineral berlebihan atau kekurangan bahan untuk menghalang pembentukannya. Dari sudut anatomi, bahagian tengah batu karang adalah keras dan dikelilingi dengan lapisan mineral yang menyaluti di bahagian luar.

Apabila batu karang terjadi, batu ini akan membesar hari demi hari akibat pergandaan lapisan luar oleh mineral yang berlebihan. Batu karang yang besar boleh terbentuk selepas berminggu hingga berbulan lamanya dan mampu menyekat air kencing. Tanda kritikal mula ditunjukkan oleh kucing apabila batu karang menjadi terlalu besar dan menutupi saluran air kencing

Batu karang yang bersaiz kecil kebiasaannya tidak menunjukkan gejala kecuali apabila batu karang tersebut membentuk plag di uretra dan menyebabkan sekatan di bahagian saluran air kencing. Apabila batu karang bersaiz besar berada di dalam pundi kencing, batu ini akan menekan saraf dan mencederakan lapisan di dalam pundi atau saluran kencing.

Pada mulanya, kucing akan mula menunjukkan kesukaran kencing dan air kencing menjadi warna merah (kencing berdarah). Kucing akan kelihatan resah, kerap berulang-alik ke bekas kencing dan mengambil masa yang lama ketika kencing. Kucing juga akan mengeluarkan bunyi bising ketika hendak membuang air kerana sakit.

Apabila saluran kencing telah sepenuhnya tersekat, kucing akan muntah, kehilangan selera makan dan minum, lemah dan sakit di bahagian abdomen serta kucing tidak berupaya untuk berjalan jika tekanan terlalu tinggi berlaku di pundi kencing.

Apabila terdapat tanda awal yang ditunjukkan oleh kucing peliharaan, segeralah berjumpa dengan doktor untuk mendapatkan rawatan dan pemeriksaan lanjut bagi mengelakkan masalah lebih besar seperti pundi kencing pecah dan tekanan yang tinggi kepada buah pinggang yang berpotensi menyebabkan kerosakan buah pinggang.

Melalui pemeriksaan keseluruhan dan keterangan daripada penjaga kucing, doktor veterinar akan mengenal pasti umur, jantina kucing, sejarah penyakit lain, diet dan pola pemakanan kucing. Doktor akan memeriksa pundi kencing dan akan cuba mengeluarkan air kencing secara manual dengan memberikan tekanan kepada pundi kencing.

Jika air kencing tidak keluar dan pundi kelihatan besar, kucing berkemungkinan mempunyai batu karang. Sampel darah akan diambil untuk mengenal pasti fungsi lain, terutamanya fungsi buah pinggang dan kandungan urea di dalam darah.

Selepas itu, imbasan ultrasonik akan dilakukan bagi melihat keadaan dinding pundi kencing dan mengenal pasti kehadiran batu karang. Pemeriksaan sampel air kencing akan diambil untuk mengukur kadar pH air kencing, kandungan gula, graviti spesifik air kencing dan mengenal pasti jenis batu karang yang terdapat di dalam air kencing.

Imbasan radiografi kontras juga akan dilakukan untuk melihat kedudukan dan saiz batu karang. Jika terdapat kebengkakan pundi kencing dan air kencing tidak dapat dikeluarkan secara manual, doktor akan terus melakukan prosedur asas dengan memasukkan tiub ke dalam punding kencing untuk menghilangkan sekatan.

Pada kebiasaannya, batu karang di dalam pundi kencing sering kali dilihat berlaku kepada kucing jantan kerana saluran pundi kencing bagi kucing jantan adalah lebih panjang dan sempit berbanding dengan kucing betina yang sedikit pendek, besar dan tidak mudah tersekat. Batu karang ini biasanya tersekat pada bahagian sambungan pundi kencing ke saluran kencing atau bahagian tengah dan hujung pundi kencing.

Kaedah rawatan batu karang adalah mengikut jenis batu karang. Batu karang kalsium oksalat dan struvit ialah jenis batu karang yang sering dikenal pasti berlaku kepada kucing. Rawatan awal bagi masalah ini adalah sama, iaitu dengan memasukkan tiub ke dalam saluran kencing untuk sementara bagi membantu pengaliran keluar air kencing yang tersekat di dalam pundi kencing dan membolehkan warna air kencing diperhatikan. Kucing juga akan dimasukkan ke dalam wad bagi memantau keadaan.

Bagi kucing yang mempunyai batu karang jenis kalsium oksalat, rawatan sama akan dilakukan dan kucing akan diberikan diet yang mempunyai magnesium untuk mengurangkan pH air kencing (berasid). Magnesium ialah perencat kepada penghasilan batu karang kalsium oksalat.

Selain itu, tiada rawatan ubat yang sesuai untuk kalsium oksalat. Jika batu karang kalsium oksalat terlalu besar, pembedahan pundi kencing akan dilakukan untuk membuang ketulan batu karang bagi mengelakkan berulangnya kes pundi kencing tersumbat.

Untuk batu karang struvit pula, terdapat tiga jenis batu karang struvite. Antaranya termasuklah struvit yang berlaku akibat pemakanan yang digelar sterile struvite dan struvit akibat jangkitan kuman. Tidak seperti karang kalsium oksalat yang memerlukan pembedahan, karang struvit boleh larut apabila mengambil makanan yang telah dipreskripsi yang akan menurunkan pH air kencing dan melarutkan batu karang struvit.

Terdapat banyak makanan khas yang terdapat di klinik veterinar. Kucing yang mempunyai masalah batu karang perlu mengambil makanan preskripsi ini sekurang-kurangnya selama enam bulan bagi mengelakkan penghasilan semula batu karang. Selain itu, rawatan secara simptomatik juga akan diberikan seperti antibiotik, pengendur otot, supplemen untuk darah dan ubat tahan sakit.

Apabila kucing tidak dirawat, pundi kencing akan mengembang pada tahap maksima dan boleh pecah akibat tekanan berlebihan. Apabila pundi pecah, air kencing terkumpul akan memasuki kaviti abdomen.

Pada masa ini, kucing tidak lagi menunjukkan tanda sakit kerana pundi kencing tidak lagi memberikan tekanan kepada saraf. Namun demikian, dalam masa beberapa jam, jangkitan kuman akan berlaku ke seluruh badan yang akhirnya akan menyebabkan berlakunya kegagalan jantung dan kematian.

Jika pundi tidak pecah, tekanan pada pundi akan menyebabkan tekanan kepada buah pinggang dan mampu merosakkan buah pinggang. Apabila air kencing tidak dapat disalurkan keluar, toksik di dalam darah tidak dapat ditapis oleh buah pinggang ke dalam air kencing. Hal Ini akan menyebabkan pengumpulan toksik urea berlebihan di dalam darah dan akan menyebabkan kucing muntah, kemurungan, koma dan lemah.

Kematian juga akan berlaku dalam masa tiga hari jika tidak dirawat. Oleh sebab itu, kes melibatkan sekatan saluran kencing akibat daripada batu karang merupakan satu daripada kes kecemasan dan perlu diberikan perhatian serius.

Antara langkah pencegahan bagi masalah ini termasuklah mengikut saranan diet yang dipreskripsikan oleh doktor bagi kucing yang pernah mengalami batu karang. Jika diet berubah, batu karang akan terbentuk semula dan sekatan pundi kencing akan terus berlaku.

Diet yang rendah garam serta berkualiti tinggi memainkan peranan yang amat penting. Bahan mineral yang berlebihan di dalam makanan kucing boleh mengalakkan pembentukan batu karang.

Selain itu, stres, kurang minum air dan pasir kencing kucing yang kotor juga boleh menyebabkan masalah batu karang. Apabila kucing stres, lapisan di dalam pundi kencing akan terkesan dan boleh menyebabkan radang pundi kencing.

Keradangan ini akan menyebabkan kucing kurang kencing. Air kencing yang bertakung di dalam pundi terlalu lama (akibat tahan kencing) dan air kencing yang pekat (akibat kurang minum air) boleh menghasilkan karang jika berterusan. Penjaga kucing disarankan untuk menukarkan air bersih pada setiap hari bagi menggalakkan pengambilan air dan meningkatkan isi padu air kencing supaya lebih cair.

Kucing sememangya dikenali sebagai haiwan yang pembersih. Apabila pasir kucing tidak dibersihkan, kucing akan menahan diri daripada kencing dan hal ini akan menyebabkan masalah air kencing bertakung dan seterusnya penyumbang kepada pembentukan batu karang.

Bagi isi rumah yang mempunyai banyak kucing, penjaga disarankan untuk mempunyai banyak bekas pasir pada nisbah satu bekas pasir untuk dua ekor hingga tiga ekor kucing sahaja.

Selain itu, kucing yang berpotensi besar untuk menghidap batu karang di dalam pundi kencing ialah kucing jantan yang telah dimandulkan. Apabila dimandulkan, kucing akan menjadi kurang aktif akibat kekurangan hormon seksual. Bagi kucing yang telah dimandulkan, penjaga perlu memastikan kucing jagaan mereka aktif dengan banyak bermain dan melakukan aktiviti bersama-sama. Dengan cara ini, si comel dapat mengurangkan stres dan mengurangkan risiko berlakunya batu karang di dalam pundi kencing.

Secara kesimpulannya, pada peringkat awal berlakunya batu karang, kucing mungkin tidak menunjukkan sebarang gejala kerana batu karang masih lagi tidak menyekat pengeluaran air kencing. Penjaga perlu cakna dalam memerhati sebarang bentuk perubahan tingkah laku dan pola penggunaan tandas di samping perubahan warna air kencing.

Jika kucing terlalu kerap pergi ke bekas pasir atau mengambil masa yang lama untuk kencing atau mengeluarkan bunyi yang bising ketika kencing, segeralah bawa ke klinik veterinar untuk melakukan pemeriksaan. Kepekaan penjaga terhadap perubahan warna kencing serta tingkah laku kucing di tandas mampu mencegah batu karang di dalam pundi kencing daripada menjadi lebih teruk.

Penjagaan dari segi diet and gaya hidup juga memainkan peranan penting dalam mengatasi masalah ini. Rawatan dari segi ubat-ubatan dan diet yang dipreskripsi amat berkesan pada peringkat awal, namun bagi jenis batu karang yang tidak dapat dilarutkan atau dihancurkan dengan diet dan bersaiz besar, pembedahan pundi kencing perlu dilakukan supaya tiada sekatan semula akan berlaku.

Pendek kata, mencegah adalah lebih baik daripada mengubati. Oleh itu, pencegahan awal mampu menjamin kesihatan pundi kencing kucing dan mengurangkan kos perubatan bagi merawat masalah ini.


Senaman dan Pembakaran Kalori

Untuk mendapatkan maklumat terkini, ikuti kami melalui Telegram

Kalori diperlukan oleh manusia untuk tidur, berjalan, makan, menaiki tangga dan sebagainya. Manusia juga membakar kalori melalui pergerakan dan aktiviti.

Secara teorinya, jika seseorang itu ingin menurunkan berat badan, membakar lebih banyak kalori daripada yang kita makan menjadi perkara utama. Dalam hal ini, kebanyakan daripada kita sedar tentang kalori dan peranan mereka dalam pengurusan berat badan.

Namun begitu, pernahkah kita terfikir senaman apakah yang paling banyak membakar kalori? Misalnya, senaman berintensiti tinggi seperti berbasikal menggunakan sebahagian besar otot and kumpulan otot yang berbeza yang membakar lebih banyak kalori. Bagaimanakah dengan senaman yang lain?

Secara purata, manusia membakar sebanyak 1500 kalori hingga 2000 kalori sehari dengan hanya menjalani kehidupan seharian. Sama ada anda cuba untuk menurunkan berat badan, mengekalkan jadual senaman yang teratur atau hanya ingin kekal aktif, pengetahuan tentang jenis senaman yang membakar kalori yang paling banyak boleh membantu seseorang itu untuk memilih aktiviti yang ingin dilakukan.

Kalori ialah unit tenaga. Jumlah tenaga di dalam makanan atau minuman diukur dalam unit kalori.

Secara spesifiknya, kalori ialah jumlah tenaga yang diperlukan untuk memanaskan satu gram air sebanyak satu darjah Celsius (pada tekanan atmosfera normal). Pengambilan jumlah kalori yang disyorkan ialah sebanyak 2000 untuk wanita, manakala sebanyak 2500 untuk lelaki. Namun begitu, jumlah ini bergantung pada beberapa faktor.

Makanan memberikan tenaga yang diperlukan oleh badan untuk berfungsi. Tubuh menukarkan makanan kepada karbohidrat, lemak dan protein dan memecahkannya kepada bentuk yang lebih mudah untuk diserap.

Komponen tersebut mencipta tenaga melalui proses yang kompleks dan diukur dalam kalori. Bilangan kalori yang digunakan oleh badan semasa rehat dikenali sebagai kadar metabolisme asas. Metabolisme ialah proses semula jadi yang boleh dipengaruhi oleh umur, jantina dan jenis komposisi badan.

Kajian mendapati bahawa kadar metabolisme asas badan adalah tidak tetap sepanjang hayat manusia dan berubah daripada usia baru lahir kepada usia dewasa yang lebih tua.

Faktor yang Mempengaruhi Jumlah Pembakaran Kalori

Keupayaan manusia untuk membakar kalori dipengaruhi oleh umur, jantina, berat, komposisi badan, ketinggian, intensiti dan tempoh senaman.

Umur merupakan faktor penting dalam menentukan kalori yang dibakar. Semakin tua seseorang itu, semakin kurang jisim ototnya. Akibatnya, manusia membakar sedikit kalori semasa bersenam dan kadar metabolisme asas badan menjadi lebih rendah.

Sebagai contohnya, jika anda berumur 60 tahun, tahap kecergasan anda akan menurun. Anda juga tidak akan mampu mencapai intensiti yang tinggi semasa bersenam jika dibandingkan semasa anda berumur 18 tahun.

Secara umumnya, lebih berat badan seseorang itu, lebih banyak kalori yang akan dibakar semasa bersenam. Orang yang mempunyai badan yang berat membakar lebih banyak kalori kerana memerlukan lebih banyak tenaga untuk bergerak.

Dalam erti kata lain, kalori ialah ukuran tenaga. Maka itu, semakin berat badan anda, semakin banyak tenaga yang diperlukan untuk menggerakkan badan anda.

Sesetengah kajian juga menunjukkan bahawa badan yang lebih besar mempunyai organ yang lebih besar yang memerlukan lebih banyak tenaga untuk berfungsi. Hal ini menyebabkan pembakaran kalori yang lebih besar. Setiap orang adalah berbeza, namun apabila berat badan anda berkurangan, anda membakar lebih sedikit kalori.

Sebagai contohnya, jika seseorang itu mempunyai berat sebanyak 72.5 kilogram berlari pada kelajuan sembilan kilometer sejam, mereka boleh membakar sebanyak 364 kalori dalam masa 30 minit.

Menurut beberapa kajian, manusia sering membakar lebih banyak kalori semasa berdiri daripada duduk. Menurut kajian lain, orang yang mempunyai berat sebanyak 64.8 kilogram membakar sebanyak 0.15 lebih kalori setiap minit apabila berdiri daripada duduk. Berdiri selama sekurang-kurangnya tiga jam sehari juga membakar sebanyak 27 kalori tambahan.

Selain itu, komposisi badan juga merupakan satu daripada faktor yang mempengaruhi pembakaran kalori. Otot memerlukan lebih banyak tenaga daripada lemak. Oleh sebab itu, apabila anda bersenam, tisu otot membakar lebih banyak kalori.

Di sinilah juga kadar metabolisme asas badan memainkan peranan kerana lebih banyak otot yang dimiliki, lebih tinggi kadar metabolisme asas badan. Maka itu, lebih banyak kalori yang akan dibakar sepanjang hari. Secara ringkasnya, lebih banyak otot seseorang itu, lebih banyak kalori yang akan dibakar.

Intensiti senaman juga mempengaruhi seberapa banyak kalori yang boleh dibakar. Seberapa cepat kita bergerak antara set senaman memberikan kesan kepada tahap degupan jantung. Hal ini juga akan menentukan jumlah tenaga (kalori) yang dibakar oleh badan.

Pada kebiasaannya, semakin tinggi intensiti senaman, semakin banyak kalori yang dibakar. Akibatnya, senaman mencabar yang meningkatkan degupan jantung dan menggunakan banyak kumpulan otot membakar lebih banyak kalori, seakli gua membantu seseorang itu membuang lebih banyak lemak. Berlari lebih laju (pecut) atau berselang-seli dengan berjoging boleh meningkatkan lagi bilangan kalori yang dibakar oleh seseorang.

Kadar denyutan jantung yang tinggi merupakan tindak balas fizikal badan untuk mengepam lebih banyak darah. Tindakan ini memerlukan lebih banyak oksigen dan tenaga serta menyebabkan lebih banyak kalori dibakar.

Meningkatkan intensiti senaman dan mengurangkan masa rehat antara set senaman boleh membantu mengekalkan kadar denyutan jantung. Jika anda biasanya berehat selama seminit antara set senaman, anda boleh cuba untuk berehat antara 30 saat hingga 45 saat bagi membantu mengekalkan kadar denyutan jantung.

Tempoh senaman juga boleh menentukan jumlah kalori yang dibakar semasa bersenam. Sebagai contohnya, aktiviti berjalan boleh membakar antara 300 kalori hingga 500 kalori dalam tempoh satu jam, manakala berlari boleh membakar jumlah kalori yang sama dalam tempoh 30 minit. Seseorang itu juga akan membakar lebih banyak kalori dengan berjalan untuk jangka masa yang lebih lama berbanding dengan berjalan selama 10 minit.

Senaman yang Paling Banyak Membakar Kalori

Terdapat beberapa jenis senaman tertentu yang membakar kalori lebih banyak kalori daripada yang lain. Senaman yang menggunakan lebih banyak kumpulan otot akan membakar lebih banyak kalori daripada yang melibatkan kumpulan otot yang sedikit. Jenis senaman yang paling banyak membakar kalori ialah aktiviti lasak yang melibatkan pelbagai kumpulan otot di bahagian atas dan bawah badan.

Berlari ialah aktiviti pembakar kalori yang terbaik. Kebanyakan orang yang berlari boleh membakar antara 500 kalori hingga 1000 kalori dalam tempoh satu jam. Kelajuan, kepantasan dan daya tahan merupakan faktor yang boleh memberikan kesan terhadap kadar pembakaran kalori ini.

Berlari juga menggunakan setiap kumpulan otot badan dan hal ini membolehkan seseorang itu membakar lebih banyak kalori. Untuk meningkatkan pembakaran kalori, intensiti larian boleh ditingkatkan atau selang masa pecut dikurangkan.

Seorang penunggang basikal yang aktif boleh berbasikal lebih laju daripada 5.5 batu sejam. Namun begitu, jika seseorang itu berbasikal pada kadar yang santai, individu tersebut masih boleh membakar sebanyak 117 kalori bagi setiap 30 minit.

Berbasikal secara santai tidak akan membakar banyak kalori, namun berbasikal dengan intensiti tinggi, sama ada dengan basikal pegun atau semasa menaiki bukit, tindakan tersebut boleh membantu menguatkan bahagian bawah badan dan membakar lebih banyak kalori.

Seseorang yang mempunyai berat sebanyak 72.5 kilogram boleh membakar sejumlah 291 kalori apabila berbasikal di luar rumah dengan kelajuan antara 12 batu sejam hingga 14 batu sejam selama 30 minit.

Mendaki ialah satu daripada cara terbaik untuk menikmati dunia luar tanpa teknologi Aktiviti pendakian melibatkan laluan yang tidak rata seperti berjalan mendaki bukit atau gunung, ini mencabar lebih banyak pergerakan otot, jadi kita akan membakar lebih banyak kalori.

Lompat tali ialah aktiviti yang baik untuk membangunkan koordinasi, kekuatan betis dan buku lali, kekuatan teras, postur serta daya tahan kardiovaskular. Senaman ini juga membantu membina kepadatan tulang, mencegah osteoporosis dan kehilangan tulang.

Cara terbaik untuk memulakan lompat tali adalah dengan perlahan dan melakukannya dalam tempoh 20 saat hingga 30 saat. Setelah menguasai rentak pergelangan tangan, kaki dan masa, kelajuan dan tempoh masa ditingkatkan untuk membakar lebih banyak kalori.

Berenang ialah senaman berimpak rendah yang melibatkan pelbagai pergerakan kumpulan otot. Berenang selama 30 minit boleh membakar sebanyak 200 kalori hingga 300 kalori.

Berenang juga meningkatkan kesihatan jantung, membina daya tahan kardiovaskular dan meningkatkan kekuatan otot yang digunakan semasa melompat ke dalam air.

Latihan kekuatan ialah satu daripada cara yang paling berkesan untuk membakar lebih banyak kalori. Latihan kekuatan satu jam boleh membakar antara 300 kalori hingga 400 kalori secara purata, namun seseorang itu akan terus membakar lebih banyak kalori sepanjang hari kerana kesan excess post-exercise oxygen consumption (EPOC).

Kesan EPOC dikenali sebagai penggunaan oksigen yang berlebihan selepas senaman yang mewakili peningkatan dalam metabolisme yang berlaku selepas latihan kekuatan. Kesan ini juga dikaitkan dengan penggunaan oksigen yang diperlukan untuk membantu memulihkan otot selepas latihan kekuatan berintensiti tinggi.

Tinju tendang membantu meningkatkan ketahanan kardiovaskular, kekuatan, ketangkasan, keseimbangan, koordinasi dan kecergasan bahagian atas badan. Tinju tendang boleh membantu membakar sebanyak 300 kalori hingga 400 kalori dalam tempoh setengah jam, bergantung pada saiz badan dan tenaga yang diperlukan.

Secara keseluruhannya, sebarang senaman ialah senaman yang baik. Apa-apa sahaja jenis senaman adalah lebih baik daripada tidak bersenam langsung.

Jika anda hanya mempunyai masa selama 10 minit sehari untuk bersenam, tindakan ini adalah lebih baik daripada tidak melakukan apa-apa senaman. Kebanyakan orang tertumpu pada kalori yang dibakar semasa bersenam, namun kalori yang dibakar selama satu jam di gimnasium hanya menyumbang sebanyak 10 peratus daripada kalori yang dibakar dalam sehari.

Carilah peluang sepanjang hari untuk mengoptimumkan kalori yang dibakar seperti meletakkan kereta lebih jauh daripada kedai runcit, berdiri semasa melakukan bekerja atau menaiki tangga. Kesemua tindakan ini akan menyebabkan berlakunya perbezaan besar dalam jumlah kalori yang dibakar pada setiap hari.


Bekalan Ternakan Masih Mampu Penuhi Keperluan Hari Raya Korban

Untuk mendapatkan maklumat terkini, ikuti kami melalui Telegram

Putrajaya – Berdasarkan anggaran bekalan ternakan daripada perangkaan Jabatan Perkhidmatan Veterinar (DVS), iaitu sebanyak 39 857 ekor lembu atau kerbau dan 29 988 ekor kambing atau biri-biri dijangkakan mencukupi dan dapat memenuhi keperluan permintaan sembelihan korban pada tahun ini, yakni sebanyak 38 404 ekor lembu atau kerbau dan 20 420 ekor kambing atau biri-biri.

Dalam kenyataan yang dikeluarkan oleh Kementerian Pertanian dan Keterjaminan Makanan, statistik DVS menunjukkan stok bekalan lembu atau kerbau tempatan hingga Mei 2023 adalah sebanyak 34 946 ekor, manakala bekalan lembu atau kerbau yang diimport hingga April 2023 pula adalah sebanyak 4911 ekor, sekali gus jumlah keseluruhan bekalan lembu atau kerbau bagi tujuan korban ialah 39 857 ekor.

Sementara itu, bekalan kambing atau biri-biri untuk penyembelihan hari raya korban hingga Mei 2023 adalah sebanyak 25 821 ekor, manakala bekalan kambing atau biri-biri yang diimport hingga April 2023 adalah sebanyak 4167 ekor dan jumlah keseluruhan bekalan ternakan tersebut untuk tujuan korban ialah 29 988 ekor.

Dianggarkan permintaan bagi lembu atau kerbau adalah sebanyak 38 404 ekor, manakala kambing atau biri-biri adalah sebanyak 20 420 ekor setelah mengambil kira keperluan masjid, surau dan penyembelihan di luar masjid atau surau untuk digunakan pada Hari Raya Korban, tahun ini.

Susulan itu, sebanyak 27 buah rumah sembelih ruminan milik DVS di seluruh Semenanjung Malaysia sentiasa bersedia untuk beroperasi dan DVS juga mengeluarkan lesen kepada 38 buah rumah sembelih swasta di Semenanjung Malaysia yang boleh memberikan perkhidmatan penyembelihan bagi tujuan korban.


FSK, UKM Terima Lawatan Sambil Belajar Mahasiswa UNDIP, Indonesia

Kuala Lumpur – Sebanyak 30 orang mahasiswa daripada Universitas Diponegoro (UNDIP), Indonesia yang terdiri daripada pelajar prasiswazah dan siswazah Fakulti Kesihatan Awam, UNDIP serta empat orang pensyarah pengiring telah mengadakan lawatan sambil belajar ke Insektarium dan Makmal Entomologi, Fakulti Sains Kesihatan (FSK), Universiti Kebangsaan Malaysia (UKM) untuk mendapatkan pendedahan terhadap entomologi, khususnya vektor serta cara pengawalan denggi dan malaria.

Dalam sesi lawatan tersebut, Pensyarah Entomologi Perubatan, UKM, YBrs. Profesor Dr. Hidayatulfathi Othman telah berkongsikan ilmu pengetahuan dan cabaran yang dihadapi oleh beliau semasa mengadakan program pendidikan dan promosi pencegahan denggi dalam kalangan masyarakat di Malaysia.

“Penyakit demam denggi ialah suatu penyakit bawaan vektor terpenting di negara ini dan menjadi masalah kesihatan awam yang utama pada peringkat negara dan global,” kata YBrs. Profesor Dr. Hidayatulfathi Othman dalam sesi lawatan itu.

Selain itu, beliau turut berkongsikan pengalamannya dalam menjalankan pelbagai kerjasama dengan pihak kerajaan, universiti dan industri tempatan untuk memantapkan usaha pengawalan dan pencegahan penyakit demam denggi dalam kalangan komuniti serta mengurangkan beban penyakit dan kematian akibat demam denggi di Malaysia.

Sesi lawatan berkenaan diteruskan dengan perkongsian oleh Pensyarah Kanan, Program Sains Bioperubatan, Pusat Kajian Toksikologi dan Risiko Kesihatan (CORE), YBrs. Dr. Nantha Kumar Jeyaprakasam berkaitan dengan kajiannya dalam bidang entomologi, terutamanya vektor malaria, Anopheles spp. yang terlibat dalam penyebaran penyakit malaria knowlesi.

Pada masa yang sama, kajian mengenai bionomik vektor utama di Malaysia yang dapat membantu dalam merangka strategi untuk pengawalan vektor pembawa penyakit malaria yang kini semakin mendapat perhatian orang ramai disebabkan oleh peningkatan kes malaria zoonotik turut dikongsikannya.

Sementara itu, Pensyarah Kanan, Program Sains Bioperubatan, CORE, YBrs. Dr. Shirley Tang Gee Hoon juga membentangkan hasil kajian beliau tentang penggunaan produk semula jadi sebagai larvisid dan adultisid bagi vektor denggi, Aedes spp. kepada mahasiswa UNDIP, Indonesia.

“Sesetengah insektisid yang digunakan untuk mengawal pembiakan nyamuk mungkin berbahaya kepada alam sekitar dan manusia serta penggunaannya yang berterusan akan menyebabkan nyamuk menjadi kebal terhadap insektisid,” ujar YBrs. Dr. Shirley Tang Gee Hoon.

Beliau juga berkongsikan kajiannya yang menilai keberkesanan sebatian kimia dalam minyak pati tumbuhan yang boleh digunakan dalam pengawalan pembiakan nyamuk aedes.

Mahasiswa UNDIP, Indonesia telah didedahkan dengan peralatan dan fasiliti entomologi serta kaedah pengkolonian nyamuk aedes dan Anopheles yang boleh digunakan untuk kajian entomologi semasa sesi lawatan ke Insektarium dan Makmal Entomologi FSK, UKM.

Program lawatan sambil belajar tersebut juga dialu-alukan oleh Timbalan Dekan Siswazah FSK, UKM, YBrs. Profesor Madya Dr. Mohd ‘Izzuddin Hairol.


Mengurus Psikologi Persekolahan 2021

Untuk mendapatkan maklumat terkini, ikuti kami melalui Telegram

Sepertimana takwim penggal dan cuti persekolahan tahun 2021 yang diumumkan sebelum ini, penggal persekolahan bermula pada 20 Januari 2021. Semua murid sekolah rendah memulakan sesi persekolahan secara bersemuka pada tarikh tersebut. Bagi sekolah menengah pula, pejajar Tingkatan 1, Tingkatan 4, Tingkatan 5 dan Tingkatan 6, serta semua murid Kolej Vokasional akan memulakan persekolahan secara bersemuka pada tarikh yang sama. Sementara itu, pejajar Tingkatan 2 dan Tingkatan 3 akan memulakan sesi persekolahan pada tarikh yang sama tetapi secara pembelajaran di rumah (Home-based Learning) mengikut kesesuaian guru dan murid. Mereka dijangka hanya akan kembali ke sekolah untuk sesi pembelajaran secara bersemuka pada 8 Mac 2021.

Ternyata pandemik COVID-19 bukan sahaja mengubah kebiasaan baharu dalam kaedah pembelajaran pelajar dan murid tetapi turut memberikan kesan kepada sesi persekolahan yang ternyata berbeza daripada sebelumnya. Persoalannya, bersediakah murid dan pelajar untuk mendepani sesi pembelajaran tahun 2021? Hal ini dikatakan demikian kerana mahu tidak mahu pendekatan menyeluruh pihak sekolah dalam memastikan keperluan emosi pelajar untuk kembali bersekolah dalam situasi normal baharu perlu diberikan keutamaan. Untuk itu, Dewan Masyarakat mewawancara Pensyarah Kanan Jabatan Pendidikan Kaunselor dan Psikologi, Universiti Putra Malaysia, Dr. Asmah Ismail, untuk mengetahui dengan lebih lanjut apakah persediaan dan sokongan yang sewajarnya dibekalkan kepada pelajar dan murid untuk menghadapi sesi persekolahan 2021.

Dr. Asmah Ismail: Selepas hampir sembilan bulan sekolah ditutup, sesi persekolahan 2021 akan bermula secara berperingkat. Semua pelajar di sekolah rendah akan memulakan sesi persekolahan secara serentak, manakala pelajar di sekolah menengah secara berperingkat. Perkhabaran ini menerima pelbagai reaksi daripada masyarakat. Ada yang melihatnya sebagai langkah positif tetapi ada juga yang bersikap skeptikal.

Walau apa-apa pun reaksi yang ditunjukkan oleh masyarakat, sesi persekolahan akan dikendalikan seperti biasa tetapi mengikut norma baharu. Sama ada dimulakan pada 20 Januari 2021 atau 8 Mac 2021, pelajar mengetahui bahawa mereka perlu kembali ke sekolah. Ada sekumpulan pelajar yang ternanti-nanti untuk kembali ke sekolah secepat yang mungkin. Mereka ingin mengikuti pembelajaran di dalam bilik darjah dengan dididik oleh guru secara bersemuka. Namun begitu, ada juga kumpulan pelajar yang tidak kisah sama ada pembelajaran dibuat di sekolah atau secara dalam talian. Bagi mereka, yang penting ialah mereka dapat belajar tanpa halangan. Ada pelajar yang berasa berat hendak kembali ke sekolah kerana sudah selesa dengan pembelajaran secara dalam talian di rumah. Tidak dinafikan, ada juga kumpulan pelajar yang mulai hilang minat untuk belajar. Hal ini dikatakan demikian kerana pengalaman mereka mengikuti pembelajaran secara dalam talian memberi kesan kepada motivasi mereka. Antara faktor yang menjejaskan keinginan mereka untuk belajar ialah gangguan internet, gaya penyampaian yang tidak menarik serta sukar diikuti, ketiadaan sumber sokongan dan gangguan daripada persekitaran. Kesannya, mereka hilang minat dan keyakinan untuk menguasai ilmu yang diajar.

Sebagai persediaan menghadapi musim persekolahan, mereka perlu memberikan fokus kepada memantapkan minda, emosi dan fizikal mereka. Kekuatan ketiga-tiga aspek ini akan membantu mereka mendepani cabaran dalam mengembalikan semangat untuk belajar dan menguasai ilmu serta pada waktu yang sama melindungi diri daripada ancaman penyakit. Untuk menguatkan minda, pelajar perlu menanam kepercayaan kepada pihak sekolah dalam memelihara keselamatan diri mereka. Pelajar harus mematuhi Prosedur Operasi Standard (SOP) yang diperkenalkan oleh Kementerian Pendidikan Malaysia (KPM) semasa berada di kawasan sekolah. Mereka perlu bersangka baik terhadap pihak sekolah apabila diminta mematuhi peraturan yang ditetapkan. Pelajar juga harus percaya bahawa kebajikan mereka ialah keutamaan sekolah dan mereka boleh mengadu kepada pihak sekolah sekiranya mempunyai masalah.

Sebagai persediaan minda untuk menghadapi sesi persekolahan, pelajar harus meletakkan kepercayaan, keyakinan dan bersangka baik terhadap usaha pihak sekolah dalam memelihara keselamatan diri sepanjang mereka berada di sekolah. Dalam hal ini juga, pelajar perlu mempunyai kekuatan emosi untuk kekal tenang dan tidak dikuasai oleh kebimbangan dan ketakutan yang melampau apabila berada di sekolah. Ibu bapa dan pihak sekolah boleh membantu pelajar dengan beberapa teknik untuk mengurus emosi. Antara teknik yang perlu dikuasai pelajar ialah latihan pernafasan dan relaksasi yang betul. Latihan pernafasan seperti deep breathing boleh melancarkan peredaran darah yang membawa oksigen ke otak dan seterusnya dapat menenangkan emosi.

Untuk latihan relaksasi, pelajar boleh mengamalkan imageri seperti membayangkan pemandangan atau senario yang menggembirakan seperti gambaran air terjun, pemandangan kehijauan hutan, binatang peliharaan atau gambar keluarga. Selain itu, pelajar juga boleh mengamalkan bacaan doa atau zikir untuk meningkatkan lagi kekuatan dalaman. Apabila emosi stabil, pelajar boleh berfikir dan bertindak secara rasional.

Ibu bapa juga perlu membantu pelajar mempersiapkan kelengkapan sekolah dan alat keselamatan diri. Pelajar pastinya berasa teruja  untuk ke sekolah apabila ibu bapa  menunjukkan sokongan dengan menyediakan barangan sekolah seperti buku, alat tulis, beg, pakaian dan kasut sekolah. Ibu bapa juga perlu menyediakan alat keselamatan diri seperti pelitup muka atau face shield dan pensanitasi tangan untuk gunakan semasa di sekolah. Selain itu, elok juga sekiranya ibu bapa menyediakan bekalan makanan untuk di bawa ke sekolah. Semua persediaan ini memudahkan adaptasi pelajar dengan norma baharu.

Saya yakin apabila pelajar bersedia secara minda, emosi dan fizikal, mereka sebenarnya sedang belajar mengambil tanggungjawab terhadap kehidupan ini. Usaha mereka memerlukan sokongan daripada ibu bapa dan pihak sekolah. Secara tidak langsung, pandemik COVID-19 menggalakkan pelajar untuk peka kepada keperluan mengurus diri, mengamalkan disiplin diri dan bekerjasama.

Dr. Asmah Ismail: Trauma atau perasaan takut, cemas dan bimbang akan kemungkinan dijangkiti oleh COVID-19 memang dijangkakan berlaku dalam kalangan pelajar dan warga sekolah. Semenjak COVID-19 menyerang negara, pada setiap hari masyarakat dimaklumkan tentang angka jangkitan dan kematian yang terus meningkat. Semakin tinggi angka dicatat, semakin cemas perasaan kita memikirkan kebarangkalian kita atau ahli keluarga yang tersayang dijangkiti. Apabila keluar rumah, kita dapat melihat anggota masyarakat memakai pelitup muka, alat pengambilan suhu diletakkan di pintu masuk kedai dan amaran penanda kuning jarak satu meter di lantai. Norma baharu ini mengingatkan kita bahawa pandemik COVID-19 masih aktif menyerang dan masyarakat perlu sentiasa menjaga keselamatan diri.

Berdasarkan senario yang sedia ada, tidak dapat dinafikan bahawa terdapat segelintir pelajar yang menjadi terlebih bimbang dan takut untuk hadir ke sekolah. Mereka risau sekiranya dijangkiti apatah lagi  apabila mereka diberikan ingatan oleh ibu bapa dan ahli keluarga bahawa mereka berpotensi menjangkiti ahli keluarga lain terutamanya datuk dan nenek serta saudara mereka yang berisiko.

Begitu pun, terdapat juga pelajar yang tidak berasa takut atau bimbang terhadap virus ini. Mereka percaya bahawa diri mereka kebal dan tidak akan dijangkiti. Kita sebenarnya sedang berhadapan dengan fasa transisi di mana gaya kehidupan, amalan dan tingkah laku kita sedang dicabar. Fasa transisi ini juga dikenali sebagai fasa konflik kerana situasi lama sedang diancam dengan yang baharu. Kebiasaan dan cara mengurus diri dengan cara yang lama sudah tidak lagi sesuai dan perlu diganti dengan cara yang baharu.

Fasa transisi ini memerlukan cara berfikir dan tingkah laku baharu sebelum menjadi rutin harian. Hal ini memenatkan dan mengundang tekanan terutamanya kepada mereka yang tidak bersedia untuk menerima perubahan. Dalam masa setahun, gaya kehidupan telah dipaksa untuk berubah. Persoalannya, berapa ramai yang berubah secara fizikal tetapi masih berharap rutin baharu ni bersifat sementara dan amalan kehidupan akan kembali kepada yang asal?

Harapan ini menghalang kepada pembentukan sikap baharu yang sepatutnya dijadikan amalan hidup. Sepatutnya, fasa transisi yang akan masuk usia setahun ini sudah dapat diatasi dan norma baharu telah sebati dengan diri kita. Kita sepatutnya telah menerima dan menjadikan cara bersosial dan menjaga diri norma baharu sebagai rutin. Tidak banyak yang diminta sebenarnya.

Dr. Asmah Ismail: Adalah baik sekiranya pihak sekolah mengadakan minggu orientasi untuk memperkemaskan amalan SOP dan norma baharu dalam kalangan pelajar dan warga sekolah. Peringatan, amaran, gambaran dan maklumat yang terlalu banyak boleh mengelirukan dan juga membimbangkan. Akibatnya pelajar menjadi takut untuk mendekati atau didekati oleh orang lain. Di sinilah peranan sekolah sangat penting. Semua pelajar tanpa mengkhususkan kepada pelajar baharu atau lama harus terlibat dengan minggu orientasi.

Minggu orientasi perlu melibatkan semua guru dan pelajar tanpa mengira umur dan pangkat. Hal ini dikatakan demikian kerana kita ingin menerapkan gaya baharu yang mesti diamalkan oleh semua warga sekolah. Walaupun norma baharu dan SOP ini telah diaplikasikan di sekolah sejak tahun lalu, namun memandangkan kes yang dilaporkan dalam negara terus meningkat sehingga ke tahap yang membimbangkan, perkara ini perlu diterapkan kembali sehingga berjaya membentuk sikap bertanggungjawab terhadap keselamatan diri dan individu lain.

Sesi penerangan, bimbingan bertema dan pengurusan diri perlu menjadi keutamaan. Sesi penerangan perlu menekankan aspek tingkah laku mengikut norma baharu, penjagaan kebersihan diri dan peraturan yang harus diamalkan dan dipatuhi oleh setiap pelajar semasa berada di sekolah. Aktiviti bimbingan bertema yang merangkumi aktiviti untuk memantapkan hubungan interpersonal dan mengelak konflik seperti mengajar cara menegur yang berhemah apabila jarak fizikal dilanggar oleh pelajar lain, cara berkata “tidak” apabila dipaksa melakukan sesuatu yang melanggar peraturan, cara menyampaikan maklumat daripada pihak sekolah kepada ibu bapa atau penjaga, dan pengurusan emosi seperti relaksasi dan latihan pernafasan. Seterusnya, untuk aspek pengurusan diri semasa di sekolah, pelajar diajar menjaga barangan sendiri, menghormati hak milik orang lain dan memelihara infrastruktur sekolah.

Sepanjang masa orientasi berjalan, para pendidik dan warga sekolah yang lain harus menjadi contoh tauladan kepada pelajar. Peraturan ini juga seharusnya diamalkan oleh para pendidik. Guru sebagai  individu yang dihormati dan disayangi oleh para pelajar ialah model yang paling sesuai untuk membimbing pelajar dalam mengamalkan norma baharu dalam bersosial dan menjaga kebajikan diri. Untuk makluman pelajar dan ibu bapa, SOP yang dikeluarkan oleh KPM perlu dipatuhi dan diamalkan sepanjang masa semasa berada dalam kawasan sekolah. Penjagaan jarak fizikal, pemakaian penutup muka dan penyediaan pencair pembersih kuman perlu diamalkan dengan bertanggungjawab. Hal ini merupakan cara berkelakuan baharu yang harus dijadikan rutin harian.

Apabila SOP diikuti secara teratur akan membentuk ketekalan dalam kehidupan pelajar. Pelajar melihat wujud ketekalan dalam tingkah laku di rumah, sekolah dan masyarakat sekeliling. Hal ini dapat meningkatkan keyakinan bahawa pihak sekolah mengambil berat tentang kebajikan dan kesihatan pelajar. Apabila wujud kestabilan amalan dalam semua konteks, pelajar akan dapat mengurus diri dengan lebih kemas kerana banyak kesamaan amalan di rumah dan di sekolah.

Pihak sekolah juga perlu mengaktifkan penyampaian maklumat kepada ibu bapa. Penggunaan laman web sekolah sebagai medium komunikasi rasmi antara sekolah, ibu bapa dan pelajar harus diberikan keutamaan. Sekolah boleh berkongsi maklumat tentang tindakan pihak sekolah dalam menjaga kebajikan pelajar dan murid, amalan SOP sekolah dalam mencegah jangkitan dan juga tanggungjawab ibu bapa dan penjaga dalam membantu pihak sekolah melaksanakan langkah pencegahan supaya keselamatan semua warga sekolah terpelihara. Apabila maklumat dikongsi secara telus dan sentiasa dikemas kini, hal ini akan dapat melegakan perasaan dan meningkatkan keyakinan ibu bapa tentang keselamatan anak mereka.

Oleh itu, saya percaya persekitaran sekolah yang mempamerkan budaya keprihatinan, saling menjaga kebajikan dan menghormati hak individu akan berjaya mengembalikan ketenangan dalam jiwa pelajar dan seterusnya membantu proses penyesuaian diri agar berjalan dengan lancar.

Dr. Asmah Ismail: Warga pendidik ialah insan yang disanjung tinggi oleh pelajar dan masyarakat. Keyakinan ini tidak pernah luntur sejak berzaman. Ketika negara menghadapi pandemik COVID-19, warga pendidik tidak pernah lepas tangan daripada tanggungjawab asas mereka. Mereka mengamalkan sikap prihatin, mengambil berat dan berusaha dengan gigih demi memastikan pelajar berjaya melengkapkan modul pembelajaran. Warga pendidik berjiwa kental dan mempunyai sifat membantu yang tinggi. Mereka sentiasa bersedia dan sanggup mencabar kemampuan diri sendiri dalam usaha mendidik pelajar.

Kita seharusnya meletakkan kepercayaan yang sangat teguh bahawa mereka ialah wira kepada pelajar. Sekiranya pelajar sanggup hadir ke sekolah dan berhadapan dengan situasi berisiko demi untuk mendapatkan ilmu, saya percaya warga pendidik akan memastikan pengorbanan pelajar tidak disia-siakan. Sama seperti pelajar, warga pendidik juga menyimpan perasaan cemas dan bimbang akan keselamatan diri dan ahli keluarga mereka. Namun begitu, untuk menghapuskan kebimbangan yang menyelubungi diri individu merupakan suatu yang mustahil kerana hal ini berlawanan dengan realiti semasa. Keberanian dan kekuatan mental dan emosi perlu dibangkitkan dalam jiwa pendidik demi melahirkan pelajar yang mampu memimpin negara pada masa hadapan.

Dalam suasana persekitaran persekolahan yang menempatkan bilangan pelajar yang ramai, perasaan bimbang warga pendidik terhadap sesetengah kumpulan pelajar pastinya tidak dapat dielakkan. Guru perlu bijak mengurus emosi semasa berurusan dengan pelajar supaya mereka dapat bersikap adil kepada semua pelajar. Sekiranya perkara ini sukar dilakukan, guru haruslah mendapatkan bantuan guru lain untuk menguruskan keperluan pelajar berkenaan. Kerjasama antara guru akan meringankan beban tanggungjawab yang ditanggung.

Dengan mengaplikasikan norma baharu dalam rutin harian dan mengamalkan tingkah laku pencegahan, warga pendidik mampu menjadi contoh tauladan untuk diikuti. Warga pendidik ialah model terbaik dalam menanam sikap baharu demi menangani pandemik COVID-19. Setiap tingkah laku, perbuatan dan kata-kata guru akan dijadikan panduan oleh pelajar. Memandangkan tingginya hormat dan penerimaan pelajar terhadap guru, warga pendidik mempunyai peluang yang luas untuk membimbing pelajar meninggalkan tingkah laku yang tidak sihat dan menggantikannya dengan tingkah laku yang sesuai.

Guru boleh mengajar bentuk hubungan sosial yang sihat tanpa memperjudikan keperluan memelihara jarak fizikal antara individu. Keprihatinan guru memberikan kekuatan kepada pelajar untuk menjaga keselamatan diri. Cara guru menegur dan menasihati pelajar mampu meningkatkan kemahiran interpersonal bukan sahaja dalam hubungan dengan rakan di sekolah tetap juga boleh diaplikasikan dalam hubungan seharian di luar sekolah.

Warga pendidik mempunyai pelbagai peranan yang harus diuruskan selain daripada mengajar. Guru bertindak sebagai agen penyaring di pintu masuk sekolah untuk memastikan hanya pelajar yang sihat sahaja hadir ke sekolah. Guru juga menjadi pengantara antara pelajar dengan guru kaunseling. Mereka ialah pemerhati dalam mengenal pasti pelajar yang berisiko menghadapi tekanan dan menasihatkan pelajar untuk mendapatkan bantuan guru kaunseling sekiranya perlu. Selain itu, mereka juga merupakan ahli jawatankuasa pelbagai program di sekolah.  Kesemua peranan ini mungkin diterima tanpa perasaan tertekan sebelum pandemik melanda negara.

Hal ini mungkin menjadi pencetus stres bagi sesetengah warga pendidik. Oleh itu, dalam konteks ini, warga pendidik perlu melakukan penilaian kendiri terhadap kesihatan mental agar mereka berada pada tahap yang memuaskan. Kesihatan mental yang mantap sangat penting supaya guru dapat menguruskan tanggungjawabnya tanpa menjejaskan emosi dan fizikal mereka.

Oleh itu, warga pendidik perlu meningkatkan kemahiran mengurus diri terutama dalam mengurus emosi, kognitif dan fizikal supaya mereka dapat berfungsi pada tahap yang tinggi. Guru perlu memberikan perhatian kepada memenuhi keperluan diri dahulu sebelum mengurus orang lain. Kesihatan diri perlu berada pada tahap memuaskan supaya pelbagai tanggungjawab mendidik dan mengurus pelajar dapat dilaksanakan sebaiknya.

Dalam situasi “kita jaga kita” semua orang perlu memainkan peranan secara kolektif. Apabila sekolah mengamalkan persekitaran positif melalui penerapan sikap mengambil berat, menyokong, membantu dan bertoleransi, saya percaya tekanan mengurus tanggungjawab dapat dikurangkan. Pada akhirnya, dengan bermulanya sesi persekolahan tahun 2021, semua pihak sebenarnya sedang melakukan pengorbanan demi memelihara institusi pendidikan daripada ancaman virus COVID-19. Pelajar dan warga pendidik masing-masing mempunyai keluarga untuk dilindungi. Sekiranya semua pihak sedar risiko yang dihadapi, mereka akan menghargai pengorbanan setiap warga sekolah.

Dr. Asmah Ismail: Semua pihak bertanggungjawab dalam memelihara diri daripada dijangkiti COVID-19. Sekiranya hal ini berjaya dilakukan maka usaha untuk mengembalikan kualiti pengajaran dan pembelajaran yang terjejas dapat dipulihkan. Apakah bentuk “perlawanan” yang perlu diamalkan oleh warga sekolah dalam menangani COVID-19. Kita tiada senjata fizikal untuk menghapuskan virus ini tetapi kita mampu mengubah cara kita berhadapan dengannya melalui pengukuhan hubungan sosial. Dalam melindungi diri daripada virus, kita perlu menjaga hubungan dengan orang lain agar kekal harmoni. Perhubungan yang sihat merupakan sumber kekuatan. Hal ini memberikan tenaga yang dapat menguatkan imunisasi badan secara tidak langsung. Kita boleh menguatkan dalaman diri dengan meninggalkan beberapa tingkah laku yang tidak sihat dan menggantikannya dengan tingkah laku yang lebih baik.

Satu daripada aktiviti yang terjejas teruk sejak pandemik COVID-19 menyerang negara ialah hubungan sosial dengan individu lain. Hubungan sosial semakin menurun kerana pembatalan banyak aktiviti sosial atau kehadiran dihadkan kepada jumlah yang tertentu. Apabila hubungan sosial berkurangan, hal ini  secara tidak langsung menjejaskan kestabilan emosi masyarakat Malaysia yang bersifat kolektif. Hal ini dikatakan demikian kerana emosi kita banyak dipengaruhi oleh orang sekeliling. Perasaan gembira lahir melalui aktiviti berkumpulan atau apabila kita melakukan sesuatu kerja bersama-sama orang lain. Banyak sikap murni lahir dan dimantapkan melalui aktiviti berkumpulan.

Walau bagaimanapun, sejak kes COVID-19 meningkat di Malaysia, rakyat sedikit banyak mulai mempunyai fikiran negatif terhadap sesama ahli masyarakat.  Mereka curiga, tidak mempercayai, tidak yakin dan mementingkan diri sendiri. Perasaan marah, takut dan cemas kerap menguasai diri. Pengalaman negatif ini melahirkan tindakan agresif terhadap individu lain yang dianggap menjadi ancaman atau tindakan menjauhkan diri daripada bercampur dengan orang lain.

Dalam hal ini, tokoh psikologi di Barat, William Glasser, mencadangkan beberapa tingkah laku seperti mempercayai, menghormati, menyokong, menasihati, memotivasi, menerima dan mendengar dijadikan rutin dalam membentuk hubungan yang dapat membantu semua pihak untuk memenuhi keperluan dan tanggungjawab mereka.

Warga sekolah perlu berusaha menerapkan kepercayaan antara satu dengan lain dan meninggalkan prasangka buruk antara mereka. Mereka perlu menghormati hak individu dan hak hidup bermasyarakat. Perbezaan dalam amalan individu diterima selagi hal ini tidak mengancam hak orang lain. Mereka perlu menyokong dan meninggalkan sikap suka mengkritik, menyalahkan dan melabel orang. Menasihati juga harus diamalkan supaya kejadian buruk dapat dielakkan.

Mereka perlu memotivasikan orang lain dengan bercakap perkara yang positif supaya kebaikan dapat dipupuk. Mereka juga perlu mengelak daripada menghukum dan mengancam antara satu dengan lain. Mereka harus mengamalkan sikap menerima dengan cuba memahami dan bertoleransi dengan keperluan individu lain. Pada akhirnya, berusahalah mengamalkan kemahiran mendengar yang bebas daripada menilai dan membuat tafsiran sendiri. Mendengar secara empati akan dapat meningkatkan kefahaman kepada perasaan dan kesusahan pihak lain. Sekiranya semua warga sekolah dapat mengamalkan tingkah laku positif yang dinyatakan tadi, satu persekitaran harmoni pasti akan dapat diwujudkan di sekolah. Apabila corak hubungan berjalan secara tenang, fokus kepada tanggungjawab utama dapat dikendalikan secara efisien.

Dr. Asmah Ismail: Saya melihat peranan ibu bapa sangat penting dalam membantu pelajar mengadaptasi perubahan yang sedang berlaku sama ada dari aspek perhubungan sosial mahupun pendidikan. Apa-apa yang dialami oleh pelajar milenium ini sangat berbeza dan belum pernah dialami oleh ibu bapa. Ibu bapa tidak pernah belajar secara dalam talian semasa di sekolah rendah dan menengah. Mereka juga tidak pernah perlu mengamalkan penjarakan sosial semasa berinteraksi dengan kawan-kawan. Berbeza daripada pelajar pada hari ini, pembelajaran dan hubungan sosial berlaku secara maya. Terdapat ibu bapa yang berusaha menyelami perasaan dan pemikiran anak-anak namun tidak kesampaian kerana pengalaman yang terhad.

Walau apa-apa pun sikap yang dipunyai oleh ibu bapa terhadap pembukaan semula sekolah kelak, mereka terpaksa akur akan keperluan pelajar untuk menghadirkan diri ke sekolah dan menamatkan pengajian. Sebagai persediaan untuk menghadapi sesi persekolahan pada tahun 2021, saya ingin memfokuskan kepada peranan ibu bapa dalam membantu pelajar mengamalkan gaya hidup sihat melalui penjagaan diri secara holistik di rumah dan di sekolah. Penjagaan diri merupakan  sikap yang perlu terapkan oleh semua pelajar.

Penjagaan diri yang patut diamalkan merangkumi penjagaan diri fizikal, emosi, intelek, kerohanian dan personal. Penjagaan diri ini seperti kita menjaga kebajikan diri dan pada masa yang sama memulihkan dimensi diri yang terjejas. Untuk penjagaan diri fizikal, ibu bapa perlu memastikan anak mendapat tidur yang secukupnya pada waktu malam, mandi, memakai pakaian bersih, minum air sekurang-kurangnya dua liter sehari, mengamalkan pemakanan berkhasiat, bersenam dan mengamalkan kebersihan diri sepanjang masa.

Untuk penjagaan diri emosi pula, anak boleh melibatkan diri dengan aktiviti yang boleh mencetuskan perasaan gembira atau emosi positif dalam diri mereka. Contoh aktiviti yang boleh dilakukan termasuklah membaca novel, menonton filem, menari, menyanyi, melukis, bermain dengan binatang peliharaan, menulis dan berjumpa kaunselor jika perlu. Seterusnya untuk penjagaan diri intelek pula, ibu bapa membantu menyediakan aktiviti yang boleh merangsang minda anak seperti meneroka topik baharu, belajar kemahiran, menyelesakan silang kata atau teka-teki, bermain catur, menonton dokumentari dan mempunyai hobi. Aktiviti ini membantu anak terus aktif secara minda dan seterusnya mengurangkan perasaan tertekan dan bosan menghadap buku akademik dan tugasan sekolah. Untuk penjagaan diri kerohanian, anak boleh memilih aktiviti yang dapat mendekatkan dirinya dengan alam dan penciptanya. Ibu bapa perlu menggalakkan anak untuk melakukan aktiviti seperti sembahyang, berdoa, berzikir, membaca buku agama, meditasi, yoga, menikmati alam, melihat tumbuh-tumbuhan di sekitar rumah dan muhasabah atau refleksi diri. Aktiviti seperti ini memberikan ketenangan dan mengembalikan tenaga yang hilang.

Pada akhirnya, untuk penjagaan diri personal, ibu bapa membantu anak mengurus tanggungjawabnya sebagai pelajar dan anak. Antara aktiviti yang berkaitan dengan peranan sebagai pelajar ialah hadir ke sekolah pada masa yang sepatutnya, mengikut arahan guru, membaca buku sekolah, mengulang kaji pelajaran, menyelesaikan kerja sekolah dan mengikut peraturan sekolah. Sebagai anak pula, mereka harus membantu kerja di rumah dan mendengar nasihat ibu bapa.

Kelima-lima aspek penjagaan diri ini sekiranya diamalkan secara konsisten akan memantapkan diri anak sebagai individu dan pelajar yang sihat dari segi fizikal, emosi, intelek, kerohanian dan personal. Apabila diri mereka  mantap dari segala dimensi, mereka akan cenderung untuk mengamalkan tingkah laku yang bertanggungjawab dalam aktiviti seharian. Untuk merealisasikan keadaan ini, ibu bapa perlu bersikap proaktif, memahami dan menyokong usaha anak untuk mengurus penjagaan diri mereka.


BoBoiBoy Sepuluh Tahun

Untuk mendapatkan maklumat terkini, ikuti kami melalui Telegram

Genap 10 tahun sejak kali pertama diperkenalkan pada 13 Mac 2011, Monsta mengajak peminat siri animasi BoBoiBoy di seluruh negara untuk meraikan sambutan bertemakan “BoBoiBoy Beyond” dengan pelbagai aktiviti yang menarik sepanjang tahun.

Syarikat Monsta dalam kenyataan pada 16 Mac 2021 memaklumkan bahawa sambutan dimulakan dengan tayangan semula episod satu dari musim pertama BoBoiBoy dengan lima minit adegan baharu yang memaparkan pertalian antara BoBoiBoy dengan ayahnya, Amato.

Ketua Pegawai Eksekutif Monsta, Nizam Abd Razak, dalam laman Facebook rasminya sebelum ini berkata, sambutan ulang tahun BoBoiBoy itu bakal diraikan sepanjang tahun ini.

“Episod khas BoBoiBoy Extended Version Episod 1, Musim 1 ini hanyalah permulaan daripada kami sebagai hadiah kepada para peminat setia BoBoiBoy dan Monsta,” ujarnya.

Menurut kenyataan itu, episod khas berkenaan telah menjadi sohor kini (trending) dalam laman sosial Twitter di Malaysia dan Indonesia dengan tanda pagar #BoBoiBoyBeyond10 dan reaksi positif serta keterujaan penonton turut membanjiri ruangan komen media sosial BoBoiBoy setelah 10 tahun penantian peminat untuk melihat interaksi generasi adi wira tempatan itu.


Komik Medium Pembelajaran Baharu?

Jika diberikan pilihan antara buku cerita biasa dengan buku komik kepada kanak-kanak sekolah rendah, buku yang manakah menjadi pilihan? Pastinya kanak-kanak ini akan memilih buku komik. Mungkin sebab utamanya adalah kerana persembahan cerita menerusi gambar yang berwarna-warni, serta ayat berbentuk perbualan yang biasa tetapi ringkas, bukan sahaja menarik perhatian mereka, malah juga memudahkan dan mempercepatkan pemahaman mereka.

Ketika membaca komik, kanak-kanak dapat mengikuti ceritanya dan memahami maksudnya. Jika pun lambat atau tidak faham dengan membaca tulisan, mereka boleh merujuk gambar bagi membantu memahaminya. Pada hakikatnya, komik berjaya menarik perhatian kanak-kanak untuk mendekati buku seterusnya menimbulkan keinginan untuk membaca, atau setidak-tidaknya mendapatkan buku itu. Ibu bapa, orang awam, malah para guru sedar dan bersetuju jika dikatakan komik mampu menjadi pemupuk minat dan keinginan kanak-kanak untuk membaca. Dengan itu, kanak-kanak mampu menjadikan komik sebagai bahan bacaan sampingan atau tambahan yang diminati.

Persepsi umum dan pandangan negatif mata kasar masyarakat, komik sebagai bahan bacaan murahan yang tiada nilai pembelajaran atau tidak mampu dijadikan saluran pengetahuan terutama bagi kanak-kanak, perlu diketepikan. Terdapat juga sebilangan ibu bapa yang menganggap komik tidak memberikan sebarang faedah dan pengetahuan kepada anak-anak, malah dianggap suatu pembaziran. Lantaran itu, ibu bapa memilih buku yang dirasakan mampu merangsang minda dan menambah pengetahuan anak, asalkan bukan komik. Sewajarnya dan sudah tiba masa perasaan sinikal yang wujud dalam sanubari ibu bapa selama ini perlu disingkirkan.

Di sesetengah negara, komik telah dijadikan bahan bacaan yang berkedudukan sama penting dengan buku pelajaran. Contohnya di Jepun, Korea dan China, komik sudah diterima menjadi bahan penting dalam pendidikan peringkat kanak-kanak. Mungkin di negara kita, komik boleh dijadikan sebagai sumber bahan bacaan untuk menarik minat kanak-kanak untuk membaca. Komik juga boleh dijadikan sebahagian daripada buku teks sekolah, yang berfungsi seiring dengan buku teks yang lain. Dengan wujudnya minat dan keseronokan membaca buku komik, lama-kelamaan mereka akan membaca buku sekolah yang lain. Yang penting ialah cara untuk memupuk minat dan mewujudkan keseronokan anak-anak untuk membaca. Oleh itu, penggunaan komik boleh menjadi satu daripada cara tersebut.

Sebagai bahan bacaan popular, kita dapat lihat banyak komik yang dihasilkan dan pelbagai jenis komik pula yang terdapat dalam pasaran. Sudah tentu permintaan tinggi daripada pembaca menyebabkan syarikat penerbitan melibatkan diri dalam penerbitan komik. Dahulu, kebanyakan komik diterbitkan secara bersiri dan berkonsepkan majalah serta sebagai hiburan semata-mata. Namun begitu, sekarang, komik diterbitkan dalam pelbagai bentuk serta dengan pelbagai fungsi.

Dari segi definisi, komik ialah cerita bergambar yang disusun daripada gambar tidak bergerak, sehingga membentuk suatu cerita yang mudah difahami. Komik termasuk dalam karya seni kerana memerlukan keterampilan dalam menggambar dan menyusun ayat sehingga memberikan makna pada cerita yang disampaikan. Komik juga merupakan medium yang dapat memberikan model yang boleh digunakan untuk meningkatkan dan mengembangkan keperibadian kanak-kanak. Malah komik boleh dijadikan saluran komunikasi, saluran untuk menyampaikan cerita, maklumat,  termasuk hal ilmiah, seperti genre sastera kanak-kanak yang lainnya. Oleh itu, dapat kita simpulkan bahawa komik ialah satu daripada medium yang berfungsi untuk menyampaikan mesej dan cerita melalui ilustrasi gambar untuk mendeskripsi cerita, yang sifatnya mudah dicerna dan menarik dibaca.

Jika dilihat secara lebih mendalam, komik merupakan medium yang mempunyai sifat sederhana dan lebih kepada personal sehingga mempamerkan sifat bermaklumat dan berpendidikan, tetapi tidak lari daripada kejelasan dan mudah difahami. Dalam bidang pendidikan dan sebagai medium pembelajaran, komik merupakan alat yang berfungsi untuk menyampaikan pelbagai maklumat pembelajaran. Dalam konteks ini, pembelajaran merujuk proses komunikasi antara murid atau pelajar dengan sumber pembelajaran, iaitu buku atau komik menerusi guru. Komunikasi pembelajaran akan berjalan dengan maksimum jika maklumat pembelajaran disampaikan secara jelas, mudah dan menarik.

Secara ringkasnya, terdapat beberapa kelebihan apabila komik digunakan dalam pembelajaran. Pertama, komik dapat memberi galakan dan motivasi kepada murid dalam pembelajarannya. Kedua, dengan menampilkan gambar, komik dapat meningkatkan kualiti pembelajaran murid. Ketiga, komik mampu mencetuskan minat membaca dan mengarahkan mereka yang kurang berminat membaca supaya mendisiplinkan diri untuk membaca. Keempat, komik merupakan medium pembelajaran yang bersifat kekal seperti buku pelajaran yang lain. Kelima, komik merupakan sebahagian daripada budaya popular yang boleh menjadi tarikan utama untuk membantu murid dalam pembelajaran mereka.

Sebagai medium pembelajaran, komik juga tidak terkecuali daripada kelemahan tertentu. Antaranya ialah komik mampu mengehadkan dan menghilangkan sifat ingin tahu atau imaginasi murid. Peranannya sebagai medium pembelajaran masih belum terlaksana memandangkan belum bermula penggunaan komik untuk tujuan ini, dan penggunaan media komik hanya berkesan diberikan kepada murid yang meminati komik sahaja. Dengan adanya kelemahan ini, maka penyusunan bahan mengajar menerusi komik perlu dilakukan dengan tersusun dan berdisiplin, iaitu gambar pada komik tidak disajikan secara berlebihan agar tidak berlaku ketandusan idea dan imaginasi murid kerana minda mereka tidak berkembang.

Dalam usaha mencungkil kembali sejarah awal kegiatan seni lukis komik di Malaysia, wujud masalah dari segi kekurangan bahan dokumentasi yang berkaitan dengan bidang ini. Kesenian komik yang tumbuh subur semenjak sekian lama dahulu tidak pernah mendapat perhatian yang sewajarnya daripada banyak pihak, termasuk para penyelidik dan pengkaji bentuk kebudayaan di negara kita.

Pandangan sempit sesetengah golongan terhadap kepentingan budaya komik dalam mewujudkan cita rasa popular harus diketepikan. Komik dikatakan mewakili suatu bentuk kehidupan seni yang penuh dengan khayalan, tanpa memberikan faedah terhadap aliran kemajuan pemikiran manusia. Akan tetapi, golongan itu juga tidak pernah menyedari betapa khayalan yang dicetuskan oleh komik telah banyak merintis jalan ke arah kemajuan teknologi moden kini.

Komik mula berkembang pesat dalam bentuk moden di negara kita pada sekitar tahun 1930-an dan dipercayai mempunyai hubungan yang rapat dengan perkembangan bidang persuratkhabaran yang mula memasuki era kebangkitan nasionalisme. Peranan akhbar dan majalah pada sekitar tahun 1930-an amat besar terhadap perkembangan komik serta para pelukisnya. Pada masa yang sama, banyak akhbar dan majalah yang membantu dalam perkembangan komik, kartun dan karikatur seperti Warta Jenaka, Lembaga, Utusan Melayu, Majlis, Utusan Kanak-kanak dan lain-lain.

Aliran yang memudahkan persembahan komik dalam bentuk yang kita lihat pada hari ini bermula di Eropah. Beberapa orang pelukis di Eropah telah melahirkan bentuk komik yang khusus, yang pada akhirnya menjadi ikutan para pelukis di seluruh dunia. Perkembangan komik di negara kita semakin menonjol antara tahun 1950-an hingga 1970-an. Banyak penulis dan pelukis komik muncul dan semakin banyak komik diterbitkan. Antaranya termasuk Saidin Yahya menerusi komik Puteri Langkawi, Mohamad Salehuddin dengan komik Si Kumbang, Halim Teh dengan komik popular sebanyak 11 siri berjudul Keris Berpuaka, Panglima Hitam. Kemudian komik berunsur aksi mula diterbitkan, seperti Badang, Hang Tuah, Panglima Awang dan Helang Hitam. Pada ketika itu, banyak syarikat penerbitan yang menghasilkan komik, malah ada yang mengkhususkan bidang penerbitannya pada buku atau majalah yang bercirikan komik. Antaranya ialah Sinaran Brothers, Pustaka Antara, Utusan Melayu (Malaysia) Berhad, Melayu Raya Press, Geliga United dan beberapa lagi.

Siri kartun Din Teksi yang disiarkan dalam Utusan Malaysia amat popular pada tahun 1980-an. Menerusi komik ini, pelukisnya, Nan melihat keharmonian hidup masyarakat majmuk melalui imaginasi humor seorang pemandu teksi separuh usia yang berurusan dengan pelbagai tingkah laku masyarakat kota dalam semua peringkat. Pelukis dan pencerita komik dan kartun terkenal, Lat, melalui siri Si Mamat mengeksploitasi watak kanak-kanak melalui kenakalannya, bagi mencetuskan kritikan secara tidak langsung terhadap kehidupan sosial masyarakat Malaysia.

Pada era 1970-an dan 1980-an, muncul beberapa orang penulis komik terkenal seperti Raja Hamzah, Saidin Yahya, Halim Teh dan sebagainya. Mereka sering mengambil inti pati nasionalisme sebagai bahan untuk menghasilkan komik. Jaafar Taib dengan siri Hang Tuah secara langsung mengangkat nilai keberanian orang Melayu dan pengaruhnya terhadap politik Asia Nusantara.

Komik Raja Hamzah yang sangat popular melalui akhbar Berita Minggu ialah siri Toyol, yang mengisahkan seorang penduduk dengan toyol belaannya. Komik ini menjadi ikutan dan menarik minat pelbagai golongan pembaca. Kemunculan siri Toyol mengembalikan populariti Raja Hamzah dalam kalangan peminat komik. Siri Toyol menjadi begitu popular sehingga timbul pernyataan daripada pembaca yang mengatakan bahawa mereka membeli akhbar tersebut semata-mata untuk mengikuti siri tersebut. Raja Hamzah juga menghasilkan komik seperti Sang Kancil, Anak Toyol, Ali Baba, Kalong Noryati, Panglima Nayan, Potret Puaka, Ratna Lela dan Mat Setinggan. Dua buah komik beliau juga mendapat tempat di akhbar New Straits Times, iaitu komik Tun Perak dan Tun Fatimah.

Pelukis Rejabhad yang muncul dengan siri komiknya Konstabel Jabit, juga disiarkan dalam akhbar dan turut mendapat sambutan yang menggalakkan. Kisah dan suasana kehidupan pasukan keselamatan yang menjadi inti pati komiknya, menjadi bukan sahaja bahan hiburan, malah pengajaran, teladan dan sindiran yang biasa tetapi mencuit hati. Banyak lagi pelukis dan penulis komik yang berjaya menghasilkan karya mereka dalam bentuk buku dan sisipan dalam akhbar dan majalah.

Kemunculan pelukis Lat menerusi cerita Budak Kampung berjaya menempatkan dunia komik dan kartun di tempat yang amat istimewa pada kaca mata masyarakat berbilang kaum. Kisah zaman persekolahan dan suasana kehidupan kampung dan pekan kecil tempatnya, berjaya menarik minat ramai. Komik Budak Kampung telah diterjemahkan dalam beberapa bahasa. Lat juga menghasilkan beberapa buah komik dan kartun lagi dalam bentuk buku dan semuanya mendapat sambutan yang amat menggalakkan.

Dalam tempoh beberapa tahun belakangan ini, penghasilan komik dalam bentuk sisipan dalam akhbar dilihat berkurangan, walaupun masih ada dalam majalah. Walau bagaimanapun, tiada cerita yang berjaya memikat hati ramai seperti yang dicetuskan oleh penulis dan pelukis komik sebelum itu. Namun demikian, penghasilan komik dalam bentuk buku dilihat ketara. Tinjauan penulis ke beberapa buah kedai buku di ibu negara mendapati berjenis-jenis komik diterbitkan dan berada dalam pasaran. Yang menariknya, komik yang dihasilkan itu bukan sahaja disasarkan kepada kanak-kanak, malah ada komik yang diterbitkan untuk golongan remaja dan siswa, malah golongan wanita.

Mungkin tidak keterlaluan jika dikatakan, penerbitan komik semakin rancak. Banyak penerbit yang melibatkan diri dalam penerbitan ini dan jenis komik yang dihasilkan merangkumi pelbagai bidang, seperti pengembaraan, penciptaan, sains fiksyen, angkasa lepas, kehidupan haiwan, kemasyarakatan, perlumbaan dan sukan, malah percintaan. Dengan pelbagai genre yang dikaitkan dengan komik, tidak mustahil jika komik juga digunakan sebagai satu daripada medium pembelajaran dan pendidikan di negara kita.